
1 Johdanto

Suomen seuraamusjärjestelmä keskeiset rangaistuslajit ovat rikesakko, sakko, vankeus ja yhdyskuntaseuraamukset kuten yhdyskuntapalvelu. Vankeusrangaistus voi olla ehdoton tai ehdollinen. Ehdoton vankeus on rangaistuslajeista ankarin ja rikesakko lievin. Sakon muuntorangaistus on rangaistus, jossa sakkoon tuomitun maksamaton sakko muunnetaan ehdottomaksi vankeusrangaistukseksi. Sakkorangaistus voidaan muuntaa vankeudeksi, jollei sitä ole tuomittu rangaistusmääräysmenettelyssä. Rikesakkoa ei voida muuntaa vankeudeksi. 
Sakkorangaistuksista valtaosa saadaan perityksi rahallisena suorituksena joko vapaaehtoisella maksulla tai ulosottotoimin. Muuntorangaistusta käytetään vain pienessä osassa sakkorangaistuksista. Maksukykyisiltä sakotetuilta sakko saadaan pääsääntöisesti perittyä, mikä on entisestään korostunut viime vuosikymmeninä ulosoton toiminnan tehostuessa. Uhka muuntorangaistuksen täytäntöönpanosta voi myös lisätä sakon maksuhalukkuutta, vaikka sakkoa ei henkilön vähävaraisuuden vuoksi saataisikaan ulosottotoimin perityksi. Käytännössä järjestelmä on johtanut siihen, että muuntorangaistus kohdistuu huono-osaisiin ihmisiin. Vankien terveystutkimuksessa muutama vuosi sitten kävi ilmi, että sakon muuntorangaistusta suorittavat vangit ovat poikkeuksellisen huonokuntoinen ryhmä jopa verrattuna muihin vankeihin. Sakon muuntorangaistusta suorittavat vangit ovatkin merkittävä kuormitustekijä vankiloissa ja näiden vankien määrän vähentäminen on ollut yksi keskeinen tekijä muuntorangaistusjärjestelmän kehittämisessä. Useilla lainsäädännön muutoksilla on pyritty vähentämään sakkovankien määrää 1960-luvulta lähtien.

Muuntorangaistuksen hyväksyttävyydestä on käyty keskustelua vuosikymmeniä. Asiasta on esitetty erilaisia argumentteja muuntorangaistuksen puolesta ja sitä vastaan. Yleisesti on kuitenkin pidetty tarpeellisena säilyttää muuntorangaistus jossain muodossa. 

Tässä esityksessä sakon muuntorangaistusjärjestelmää arvioidaan kokonaisuutena ja esitetään vaihtoehtoja sen kehittämiseksi.
Tässä esityksessä käytetty tilastollinen aineisto on saatu pääasiassa Tilastokeskuksen, Oikeusrekisterikeskuksen, tuomioistuinten ja Rikosseuraamuslaitoksen tilastoista. Lisäksi jäljempänä viitataan Oikeuspoliittisen tutkimuslaitoksen tutkimukseen Sakon muuntorangaistuksen vähentämisen vaikutukset (Oikeuspoliittinen tutkimuslaitos, verkkokatsauksia 16/2010).
2 Nykytila

2.1 Lainsäädäntö ja käytäntö

2.1.1 Sakon muuntorangaistusjärjestelmän kehitys

Sakon muuntorangaistusjärjestelmä on ollut käytössä koko Suomen itsenäisyyden ajan. Alun perin järjestelmä oli sellainen, että yksi maksamaton päiväsakko vastasi yhtä päivää vankeutta. Muuntorangaistusjärjestelmää on kehitetty vuosikymmenien kuluessa lukuisia kertoja. 
Jo 1940-luvulla ehdotettiin muuntorangaistuksen käytön rajoittamista yli 20 päiväsakon suuruisiin sakkoihin ja silloinkin vain, jos muuntamiseen oli erityisesti aihetta. Ehdotus ei kuitenkaan johtanut lainsäädäntömuutoksiin.
Sakon muuntorangaistusta suorittavien vankien määrä oli vielä 1960-luvulla todella suuri. Päivittäisessä vankiluvussa muuntorangaistusta suorittavia oli enimmillään yli tuhat. Sakon muuntorangaistusta pidettiin myös ankarana seuraamuksena rikoksista, joista alun perin tuomittiin vain sakkorangaistus. Näistä syistä sakon täytäntöönpanojärjestelmää ryhdyttiin kehittämään tavoitteena, että sakot saataisiin perittyä rahana ja muuntorangaistus olisi vain poikkeuksellista. 

Järjestelmään tehtiin muutoksia vuonna 1963. Tuolloin tuli mahdolliseksi maksaa sakko osamaksulla ja maksamiseen voitiin myöntää maksuaikaa. Muuntorangaistuksen enimmäispituudeksi säädettiin 180 päivää vankeutta. Muuntorangaistus muunnettiin edelleen niin, että yksi päiväsakko vastasi yhden päivän vankeutta. Muuntamisesta päätti vankilan johtaja, kun ulosottomies oli ilmoittanut, ettei sakkoa saada tuomitulta perityksi.

Seuraavan kerran muuntorangaistusjärjestelmää muutettiin vuonna 1969. Tavoitteena oli, että muuntorangaistus tulisi jatkossa käyttöön vain poikkeustapauksissa. Käyttöön otettiin erillinen muuntorangaistusmenettely, jossa tuomioistuin määrää muuntorangaistuksen. Tuomioistuimelle tuli myös mahdollisuus määrätä lykkäystä maksamiselle ja tuomita rangaistus lievempänä muun muassa kohtuusyistä. Nämä muutokset lisäsivät harkintavaltaa muuntorangaistuksen käytössä, sillä aiemmin muuntorangaistuksen määräämisessä ei voitu ottaa huomioon tuomitun olosuhteita.

Huoltolaitoksessa tai kasvatuslaitoksessa oleville tuomittujen sakkojen muuntamista pidettiin epätarkoituksenmukaisena, koska sillä olisi menetetty näiden laitosten positiivinen vaikutus henkilöiden käyttäytymiseen. Siksi tuli mahdolliseksi tuomita muuntorangaistus rauenneeksi, jos tuomittu oli huoltolaitoksessa tai kasvatuslaitoksessa.

Muutoksen yhteydessä pohdittiin myös osamaksumahdollisuuden ulottamista muuntotuomion antamisen jälkeiseen aikaan. Tätä ei kuitenkaan toteutettu, koska muuntorangaistus olisi täytynyt määrätä uudelleen osamaksun jälkeen. 

Lisäksi uudistuksessa täsmennettiin säännöksiä siitä, kuinka sakkotuomiot otettiin muuntorangaistusta tuomittaessa huomioon. Muuntorangaistuksen vähimmäispituudeksi jäi 10 päivää vankeutta, mutta rangaistuksen lieventämistapauksissa pituus saattoi olla kuusi päivää. Enimmäispituus laskettiin 90 päivään vankeutta.

Samaan aikaan sakon täytäntöönpanon uudistamisen kanssa luovuttiin juopumuksen kriminalisoinnista. 

Sakon täytäntöönpanoa uudistettiin jälleen 1970-luvun puolivälissä. Sakon täytäntöönpano- ja muuntorangaistusmenettelyä pidettiin tuolloin raskaana ja tehottomana. Muutosten tavoitteena oli tehostaa perintää ja nopeuttaa muuntorangaistusmenettelyä.

Sakkojen asemaa ulosotossa parannettiin siten, että ne tulivat samaan asemaan muiden etuoikeudettomien saatavien kanssa. 

Menettelyä uudistettiin siten, että haastamista nopeutettiin, muuntorangaistusasian käsittely siirrettiin yhden tuomarin käsittelyyn ja lykkäyksen myöntämismahdollisuudesta sekä muuntorangaistuksen raukeamisesta luovuttiin. Käyttöön otettiin kuitenkin mahdollisuus olla määräämättä muuntorangaistusta tietyin edellytyksin. Vankilassa jo muusta syystä oleville tuli mahdollisuus saada kuukausi lykkäystä sakon maksamiseen. 

Muuntorangaistuksen vähimmäiskesto laskettiin kuuteen päivään vankeutta. 

Vuonna 1985 tuli voimaan laki rikesakkomenettelystä. Sakon muuntorangaistukseen rikesakkojen käyttöönotto vaikutti siten, että rikesakkoja ei voi muuntaa vankeudeksi. 

Vuonna 1985 annettiin eduskunnalle hallituksen esitys seuraavasta muuntorangaistusjärjestelmän uudistamisesta. Tuolloin pyrittiin korjaamaan eräitä järjestelmässä olleita epäkohtia. 

Ensinnäkin luovuttiin muuntorangaistusten jälkikäteisestä yhdistämisestä, koska se oli aiheuttanut paljon työtä ja tuomionpurkuhakemuksia korkeimpaan oikeuteen. Muuntorangaistuksia ei enää yhdistetty vankilassa, vaan samalla kertaa suoritettavaksi tulleiden muuntorangaistusten ajat laskettiin yhteen. Yksittäisen muuntorangaistuksen enimmäispituudeksi säädettiin 90 päivää ja yhteenlaskettujen enimmäispituudeksi 120 päivää. 

Toiseksi muuntorangaistuksen vähimmäisaikaa laskettiin neljään päivään, koska esiintyi tapauksia, joissa oikea rangaistuksen pituus olisi ollut lyhyempi kuin aiempi vähimmäisaika kuusi päivää. 

Kolmanneksi mahdollisuus saada lykkäystä sakkojen maksuun, jos jo suoritti vankilassa rangaistusta, pidennettiin kahteen kuukauteen. Myös pelkkää muuntorangaistusta suorittamaan tuleville tuli mahdollisuus maksaa sakkonsa viiden arkipäivän kuluessa vankilaan saapumisesta. Näitä muutoksia perusteltiin sillä, että paljon sakkoja maksettaisiin vielä vankilassa muuntorangaistuksen välttämiseksi.

Merkittävin muutos koski sakon muuntosuhdetta. Muuntosuhde oli aiemmin ollut sellainen, että yksi päiväsakko muunnettiin yhdeksi päiväksi vankeutta. Nyt muuntosuhde muutettiin niin, että kaksi päiväsakkoa vastaa yhtä päivää vankeutta.

Vuonna 1992 sakkojen etuoikeusasemaa ulosotossa muutettiin jälleen. Sakoista tuli viimesijaisia saatavia.

Vuonna 1994 tuli voimaan laki rangaistusmääräysmenettelystä. Silloin jo pitkään käytössä ollutta rangaistusmääräysmenettelyä muutettiin siten, että toimivalta rangaistusmääräyksen antamiseen siirrettiin tuomioistuimelta syyttäjälle. Rangaistusmääräyssakot jäivät edelleen muuntokelpoisiksi. Eduskunta hyväksyi lain niin sanottuna poikkeuslakina muun muassa siksi, että tuomiovaltaa siirtyi syyttäjille.
Vuonna 1999 päiväsakkojen rahamäärä alettiin määrätä bruttotulojen sijasta nettotuloista. Samalla päiväsakon alin rahamäärä korotettiin 20 markasta 40 markkaan, mikä merkitsi suurempaa korotusta kuin rahan arvon muuttumisesta inflaation vuoksi oli aiheutunut. Mahdollisuutta jättää sakko muuntamatta laajennettiin jonkin verran. 

Vuonna 2002 tuli voimaan laki sakon täytäntöönpanosta (672/2002). Lailla koottiin yhteen säädökseen sakon täytäntöönpanoa koskevat säännökset ulosottomenettelyä lukuun ottamatta. Tässä yhteydessä sakot palautettiin jälleen ulosotossa tavanomaisiksi saataviksi, koska haluttiin vähentää muuntorangaistusmenettelystä aiheutuvaa työtä. Nykyinen täytäntöönpanomenettely on kuvattu jäljempänä.  

Vuosina 2006-2008 sakon muuntorangaistusjärjestelmään on tehty kolme uudistusta, joilla on pyritty ennen kaikkea vähentämään sakon muuntorangaistusta suorittavien vankien määrää.

Ensimmäiseksi muuntorangaistuksen muuntosuhdetta muutettiin siten, että kolme päiväsakkoa vastaa yhden päivän vankeutta. Samalla yksittäisen muuntorangaistuksen enimmäispituutta laskettiin 60 päivään vankeutta ja samalla kertaa suoritettavien muuntorangaistusten yhteenlaskettua pituutta 90 päivään vankeutta.

Toiseksi alle 20 päiväsakon suuruiset rangaistusmääräysmenettelyssä annetut sakot säädettiin muuntokelvottomiksi.

Kolmanneksi kaikki rangaistusmääräysmenettelyssä annetut sakot ja osa uhkasakoista säädettiin muuntokelvottomiksi.

Viimeisen muutoksen hyväksyessään eduskunta edellytti, että rangaistusmääräysmenettelyn käyttö rajataan pois tilanteissa, joissa rikoksentekijä on osoittanut piittaamattomuutta lain kielloista ja käskyistä.

Vuonna 2010 eduskunta hyväksyi lain sakon ja rikesakon määräämisestä, joka tulee voimaan erikseen säädettävänä ajankohtana. Laissa säädetään sakon ja rikesakon määräämisestä summaarisessa menettelyssä. Laki korvaa rikesakkomenettelystä annetun lain ja rangaistusmääräysmenettelystä annetun lain. Sakkojärjestelmän kannalta keskeinen muutos uudessa laissa on se, että jatkossa poliisi voi antaa sakkomääräyksen tietyistä alle 20 päiväsakon suuruisista sakoista, eivätkä tällaiset asiat enää mene syyttäjän käsiteltäväksi rangaistusmääräyksinä.

2.1.2 Sakkorikollisuuden kehitys
Poliisin tietoon tullut rikollisuus on 2000-luvulla lisääntynyt erityisesti liikennerikkomusten määrän kasvaessa. Liikennerikkomukset ovat hyvin tyypillisiä sakkorikoksia ja yleisin seuraamus niistä on rikesakko. Liikennerikoksista tuomitut sakkorangaistukset myös maksetaan pääsääntöisesti. Muuntorangaistusjärjestelmän kannalta kiinnostavia ovat rikokset, joita tyypillisesti ei saada sakotetulta perityksi, vaan sakko muunnetaan vankeudeksi. Oikeusministeriössä on aikaisempien muuntorangaistusjärjestelmää koskevien lainmuutoshankkeiden yhteydessä selvitetty tyypillisiä muuntorangaistukseen johtaneita rikoksia. Tässä suhteessa tavanomaisia rikosnimikkeitä ovat lievät omaisuusrikokset ja liikennerikoksista kulkuneuvon kuljettaminen oikeudetta. 

Poliisin tietoon tulleista rikoksista näpistysten määrä on 2000-luvulla pysynyt melko tasaisena 65 000 ja 73 000 vuosittaisen näpistysjutun tasolla. Vuonna 2012 näpistysjuttuja tuli poliisin tietoon noin 67 693. Lievien petosten ja petosten määrä on puolestaan 2000-luvulla kasvanut tasaisesti. Esimerkiksi vuonna 2003 poliisin tietoon tuli noin 10 000 tällaista juttua, kun vuonna 2012 määrä oli jo 19 894. Kulkuneuvon kuljettamisia oikeudetta puolestaan tuli poliisin tietoon enimmillään 30 053 vuonna 2007. Tämän jälkeen tämän rikosnimikkeen määrä poliisin tietoon tulleissa rikoksissa on laskenut tasaisesti. Vuonna 2012 poliisin tietoon tuli 23 653 kulkuneuvon kuljettamista oikeudetta.
Tilastokeskuksen tietojen mukaan sakkorangaistus on Suomessa yleisimmin tuomittu seuraamus. Vuosittain eniten tuomitaan rikesakkoja, joita määrättiin vuonna 2011 yli 300 000. Määrättyjen rikesakkojen määrä on 2000-luvulla kasvanut merkittävästi. Rikesakko voidaan määrätä esimerkiksi lievimmistä liikennerikkomuksista ja erityisesti automaattisen liikenteenvalvonnan tehostuminen on lisännyt rikesakkojen määrää.

Rangaistusmääräyssakkoja tuomittiin vuonna 2011 hieman yli 200 000. Rangaistusmääräyssakkojen määrä on 2000-luvulla ollut vuosittain 200 000 ja 250 000 välillä. Viime vuosina rangaistusmääräyssakkojen määrä on hieman laskenut. Myös valtaosa rangaistusmääräyssakoista määrätään liikennerikoksista. Rangaistusmääräyssakoista noin 80 prosenttia on suuruudeltaan vähemmän kuin 20 päiväsakkoa. Rangaistusmääräyssakoista noin 6 prosenttia on vuosina 2010-2012 tuomittu alle 18-vuotiaille.
Tuomioistuimessa tuomittujen sakkorangaistusten määrä on myös pysynyt 2000-luvulla melko tasaisena. Tuomioistuinten tuomitsemien sakkorangaistusten määrä on vuosittain ollut 36 000 ja 40 000 välillä. Lisäksi tuomioistuimet ovat tuominneet vankeusrangaistuksen oheisseuraamuksena 7 000- 9 000 oheissakkoa. Tuomioistuimessa tuomituista sakoista hieman alle 20 prosenttia on suuruudeltaan vähemmän kuin 20 päiväsakkoa. Tuomioistuimessa tuomituista sakoista noin 6 prosenttia on vuosina 2010-2012 tuomittu alle 18-vuotiaille. 
Kuten todettua liikennerikokset muodostavat ylivoimaisen enemmistön rikoksista, joista tuomitaan sakkorangaistus. Vuonna 2011 tuomituista sakkorangaistuksista liikennerikkomuksia oli yli 320 000 ja muita liikennerikoksia lähes 120 000. Sakkoon johtaneista liikennerikoksista noin 12 000 käsiteltiin tuomioistuimissa ja muut rangaistusmääräys- tai rikesakkomenettelyssä. Tuomioistuimissa käsitellyistä asioista yli puolet eli noin 7 000 oli rattijuopumuksia.
Toisen suuremman ryhmän sakkorikoksista muodostavat omaisuusrikokset. Niistä erityisesti näpistys on tyypillinen sakkorangaistukseen johtava rikos. Vuonna 2011 näpistyksestä tuomittiin lähes 28 000 henkilöä. Näistä 26 000 tuomiota käsiteltiin rangaistusmääräysmenettelyssä ja 2 000 tuomiota tuomioistuimessa. Tässä suhteessa vuoden 2008 jälkeen on tapahtunut olennainen muutos. Vuonna 2008 näpistysasioista käsiteltiin tuomioistuimissa noin 600, mutta vuodesta 2009 alkaen määrä on kasvanut. Oikeuspoliittisen tutkimuslaitoksen vuonna 2010 tekemän tutkimuksen perusteella tuomioistuimessa käsiteltyjen sakkorikosten määrä onkin lisääntynyt viimeisimmän muuntorangaistusjärjestelmään tehdyn muutoksen jälkeen. Tilastojen perusteella voidaan arvioida, että keskeinen muutos on tapahtunut juuri näpistysasioiden siirtymisenä rangaistusmääräysmenettelystä tuomioistuinmenettelyyn.         
Oikeusrekisterikeskuksesta saatujen tietojen perusteella tyypillisesti toistuvia sakkorikoksia ovat näpistys ja kulkuneuvon kuljettaminen oikeudetta. Yksittäiset henkilöt saattavat vuoden kuluessa saada lukuisia sakkotuomioita etenkin näpistyksestä. Tilanne on tältä osin ollut samanlainen jo pitkään. Oikeuspoliittisen tutkimuslaitoksen vuonna 2010 tekemässä tutkimuksessa sakon muuntorangaistusjärjestelmään tehdyillä muutoksilla ei ole havaittu olleen vaikutusta tällaisten henkilöiden käyttäytymiseen. Samassa tutkimuksessa arvioitiin myös muuntorangaistusjärjestelmän muutosten vaikutusta yleisemmin lainkuuliaisuuteen, eikä tässäkään suhteessa havaittu muutoksia. 

Uhkasakkoja on ollut Oikeusrekisterikeskuksen perinnässä 2202 kappaletta vuonna 2012. Perinnässä olleiden uhkasakkojen määrä on laskenut viimeisen kymmenen vuoden aikana tasaisesti.     
2.1.3 Sakkojen täytäntöönpanomenettely ja perintä

Sakon täytäntöönpanomenettelystä säädetään sakon täytäntöönpanosta annetussa laissa.

Lain 1 §:ssä säädetään, että lain nojalla pannaan täytäntöön muun muassa päiväsakoin vahvistettu sakko, uhkasakko ja rikesakko. Sakon perintä edellyttää, että ratkaisu on lainvoimainen tai pantavissa täytäntöön kuin lainvoimainen tuomio. 

Lain 5 §:n mukaan sakon ensiasteena määräävän viranomaisen on varattava sakotetulle mahdollisuus maksaa sakko heti. Sakotettu voi maksaa sakon myös ennen tuomion lainvoimaisuutta.

Oikeusrekisterikeskus vastaa sakon perinnästä. Jos Oikeusrekisterikeskuksen perittäväksi tullutta sakkoa ei ole maksettu ennakolta, Oikeusrekisterikeskuksen on lain 7 §:n nojalla lähetettävä sakotetulle maksukehotus, ellei se ole ilmeisen tarpeetonta tai vaaranna ulosottotoimin tapahtuvaa maksua.

Jos sakkoa ei saada maksukehotuksella perityksi, on maksua haettava ulosotolla lain 8 §:n nojalla. Ulosottomiehen on lain 10 §:n nojalla annettava sakotetulle maksukehotus, jossa varataan lyhyt maksuaika. Maksukehotuksen antaminen ei ole välttämätöntä, jos se on tarpeetonta tai vaarantaa täytäntöönpanon. Maksukehotusajan jälkeen sakko voidaan periä ulosottokaaren mukaisessa menettelyssä.

Sekä ulosottomiehellä että Oikeusrekisterikeskuksella on käsiteltävänään olevassa asiassa mahdollisuus myöntää sakotetulle maksuaikaa ja sakon maksamisesta voidaan laatia maksusuunnitelma. 

Lain 24 §:n mukaan maksuvelvollinen on haastettava muuntorangaistuksen määräämiseksi oikeudenkäyntiin, jos vankeudeksi muunnettavissa olevaa täytäntöönpanokelpoista sakkoa ei saada täysimääräisesti häneltä perittyä eikä ilmene syytä jatkaa kysymyksessä olevan seuraamuksen perintää. Muuntorangaistusmenettelyn aloittamisen jälkeenkin sakkoa voidaan periä sakotetulta ja osamaksu ja maksusuunnitelman tekeminen on mahdollista. Muuntorangaistusmenettelyä käsitellään tarkemmin myöhemmin.

Lain 34 §:n mukaan muuntorangaistuksen määräämisen jälkeen sakon perintää ulosottotoimin ei saa jatkaa. Kuitenkin jos muuntorangaistus on jätetty määräämättä, perintää voidaan jatkaa. Myös muuntokelvottomien sakkojen perintää voidaan jatkaa niiden vanhenemiseen saakka. Lain 35 §:n mukaan sakotetulla on muuntorangaistuksen määräämisen jälkeenkin mahdollisuus maksaa sakko. Tällöin kaikki muunnetut sakot on kuitenkin maksettava kokonaan. Jos sakkoa ei ennen muuntorangaistuksen täytäntöönpanon aloittamista makseta kokonaan, muuntorangaistus pannaan täytäntöön vankilassa. Vankeuslain 2 luvun 8 §:n mukaan sakotetulla on vielä muuntorangaistuksen täytäntöönpanon alettuakin viisi arkipäivää aikaa maksaa sakko, jolloin muuntorangaistuksen täytäntöönpano raukeaa. Muuntorangaistusta täytäntöön pantaessa vankeuslain 2 luvun 7 §:n nojalla vankilassa jo muuta rangaistusta suorittavalle voidaan myöntää lykkäystä sakon maksamiseen enintään kaksi kuukautta. Vielä vankilassa sakon on maksanut vuosina 2010-2012 hieman alle 300 henkilöä vuosittain.
Oikeusrekisterikeskuksen perimät sakkotulot ovat kasvaneet 2000-luvulla liikennerikoksista annettujen sakkojen määrän kasvaessa. Viime vuosina vuosittaiset sakkotulot ovat pysyneet 90 miljoonan euron ja 100 miljoonan euron välissä, jos huomioimatta jätetään vuosina 2009 ja 2010 perityt poikkeuksellisen suuret rikkomusmaksut asfaltti- ja puukartelleihin liittyen. Vuonna 2012 sakkotulot olivat noin 91 miljoonaa euroa.

Sakkojen perintäprosessissa on useita eri vaiheita kuten edeltä käy ilmi. Sakkojen perintää tarkasteltaessa on huomattava, että perintä vie aikaa, ja tiettynä vuonna tuomittujen sakkojen lopullinen perintätulos näkyy vasta yhden tai kahden vuoden päästä. Jonkin verran sakkoja saadaan perityksi aina niiden vanhentumiseen saakka, mutta merkittävä osuus tietyn vuoden sakoista saadaan perityksi kahden vuoden sisällä. Lopullinen perintätulos selviää kuitenkin vasta sakon vanhentuessa, eli viiden vuoden kuluttua sen määräämisestä. Perinnässä ei ole tapahtunut olennaisia muutoksia viimeisten kolmen vuoden aikana. Tilastojen valossa sakkojen perinnässä ei ole tapahtunut olennaisia muutoksia myöskään, jos vertaillaan perintätilastoja ennen ja jälkeen sakon muuntorangaistusta koskeneiden lainmuutosten. On kuitenkin huomattava, että rangaistusmääräyssakkojen muuntokelvottomuus on aiheuttanut nousun perinnässä avoinna olevien rangaistusmääräyssakkojen määrään, koska muuntorangaistusmenettelyn sijasta maksamattomat rangaistusmääräyssakot ovat jääneet odottamaan vanhentumista. Nyt tämä nousu on kuitenkin alkanut tasaantua.  

Valtaosa sakoista on vuosina 2010-2012 maksettu ilman maksukehotusta vapaaehtoisesti. Rikesakoista vapaaehtoisesti on maksettu noin 80 prosenttia. Maksukehotuksen ja ulosottoperinnän aikana rikesakoista on saatu perityksi tähän mennessä kaikkiaan noin 95 prosenttia. Rangaistusmääräyssakoista puolestaan on maksettu vapaaehtoisesti noin 65-67 prosenttia. Maksukehotuksen ja ulosottoperinnän jälkeen rangaistusmääräyssakoista on saatu perityksi kaikkiaan yli 80 prosenttia. Tuomioistuimen tuomitsemien sakkojen perintä taas poikkeaa rikesakoista ja rangaistusmääräyssakoista, vaikka niidenkin osalta perintäprosentti on ollut yli 80. Vapaaehtoisella maksulla tuomioistuinsakoista on maksettu vain noin 33 prosenttia, mitä voidaan pitää matalana prosenttina verrattuna rikesakkoihin ja rangaistusmääräyssakkoihin. Sen sijaan maksukehotuksen jälkeen tuomioistuinsakoista on maksettu noin 12-13 prosenttia ja ulosottoperinnässä noin 20 prosenttia. Tuomioistuimen tuomitsemista sakoista vielä muuntorangaistusmenettelyn kuluessa tai ennen muuntorangaistuksen täytäntöönpanoa vankeutena on maksettu noin 16 prosenttia. Osa sakoista maksetaan vielä vankilassa, kun tuomittu on jo otettu suorittamaan muuntorangaistusta. Uhkasakoista on vuosittain peritty hieman yli kolmasosa. 

Perintään liittyviä eroavaisuuksia niin sanottujen summaaristen sakkojen ja tuomioistuinsakkojen välillä voi osaltaan selittää erot sakotettujen maksukyvyssä. Summaarisia sakkoja määrätään tyypillisesti liikennerikkomuksista ja sakotetut ovat usein maksukykyisiä työssä käyviä henkilöitä. Tuomioistuimen tuomitsemissa sakoissa taas on kyse hajanaisemmasta rikosnimikkeistöstä ja pääsääntöisesti liikennerikkomuksia vakavammista rikoksista. Myös rikoksentekijöiden sosiaalinen asema ja maksukyky lienee tässä ryhmässä heikompi kuin puhuttaessa lievistä liikennerikkomuksista.      

Sakon perinnän epäonnistuminen voi johtua pääasiassa kahdesta syystä. Joko sakotettua ei tavoiteta sakon perimiseksi tai sakotettu on ulosottomenettelyssä varaton, eikä häneltä voida ulosottotoimin periä sakkoa. Ellei sakon perintä onnistu eikä sitä suoriteta muuntorangaistuksena, sakko vanhenee aikanaan. Pieni osuus sakoista myös raukeaa sakotetun kuoleman johdosta.
Vaikeasti tavoitettavista sakotetuista oman ryhmänsä muodostavat ulkomaalaiset sakotetut, joilta sakkoa on käytännössä vaikea periä pakkotoimin. 

Niin sanotuista ulosotossa varattomista henkilöistäkin useat maksavat sakkonsa viimeistään muuntorangaistusmenettelyn aikana. Oikeusrekisterikeskuksen arvion mukaan rangaistusmääräysmenettelyssä määrättyjen sakkojen muuntokielto on aiheuttanut sen, että tällaiset sakotetut pyrkivät maksamaan vain muuntokelpoiset sakot ja jättävät muut sakot maksamatta. Muuntorangaistuksen uhalla voidaan siten sanoa olevan ainakin jonkinlaista vaikutusta sakotettujen maksuhalukkuuteen silloin, kun kyse on ulosottomenettelyssä varattomista henkilöistä.

Käytännössä muuntorangaistusta suorittamaan joutuvat lähinnä sellaiset henkilöt, joilla ei ole minkäänlaista varallisuutta ja jotka ovat pääosin yhteiskunnan palvelujärjestelmien ulkopuolella.

2.1.4 Muuntorangaistusmenettely

Jos sakkoa ei saada perityksi ulosottomenettelyssä, ulosottoviranomainen toimittaa oikeusrekisterikeskukselle ilmoituksen sakotetun varattomuudesta tai muusta syystä, jonka vuoksi perintä ei ole onnistunut ja haastaa, mikäli mahdollista, sakotetun muuntoprosessiin, jossa sakko muunnetaan vankeudeksi rikoslain 2 a luvussa säädetyllä tavalla. Syyttäjä vastaa valtion puhevallan käyttämisestä muuntorangaistusmenettelyssä. 

Muuntorangaistusmenettelyyn viedään ainoastaan muuntokelpoiset sakot. Haastettaessa sakotetulle on lain 27 §:n mukaan varattava tilaisuus maksaa sakko. Syyttäjällä on myös tietyin edellytyksin mahdollisuus luopua muuntovaatimuksesta. Tuomioistuin voi lain 31 §:n nojalla lykätä sakon muuntoasian käsittelyä sakon maksamista varten. Tuomioistuin voi myös jättää sakon muuntamatta rikoslain 2 a luvun 6 §:ssä säädetyin edellytyksin. Edellytyksenä muuntamatta jättämiselle on rikoksen vähäisyys, rikoksentekijän alaikäisyys tai rikoksentekijän henkilökohtaiset olosuhteet. 

Käytännössä valtaosa muuntorangaistuksista tuomitaan ilman tuomitun läsnäoloa istunnossa. Tavallisesti tuomitut saapuvat istuntoon pyytääkseen lykkäystä sakon maksamiseen. Jos tuomioistuin myöntää lykkäystä sakon maksamista varten, tuomitun kanssa sovitaan maksuaikataulusta ja tuomittu määrätään tulemaan muuntoasian käsittelyä varten uuteen istuntoon myöhempänä ajankohtana. Uudessa istunnossa tarkastetaan, onko tuomittu noudattanut maksuohjelmaa. Sakkojen muuntamatta jättäminen puolestaan on harvinaista. Muuntamatta jätetään käytännössä lähinnä alle 18-vuotiaille tuomittuja sakkoja. 

Muuntorangaistusmenettely on käynnistetty vuosina 2010-2012 vuosittain noin 11 000 asiaa. Muuntorangaistuspäätöksiä puolestaan on tullut Oikeusrekisterikeskukselle täytäntöönpantavaksi vuosina 2010-2012 vuosittain hieman yli 8 000. Tätä eroa selittää se, että osassa muuntorangaistusasioista sakotettu maksaa sakon muuntorangaistusmenettelyn aikana. Muuntorangaistusmenettelyyn menevissä asioissa on kysymys lähinnä tuomioistuimissa tuomituista sakkorangaistuksista. 

Koska rangaistusmääräysmenettelyssä määrättyjä sakkoja ei enää voida muuntaa vankeudeksi, muuntorangaistusmenettelyssä käsiteltyjen asioiden määrä on viime vuosina laskenut. Vielä 2000-luvun alkupuolella tuomioistuimissa ratkaistiin vuosittain lähes 20 000 muuntorangaistusasiaa. 

2.1.5 Sakon muuntamisen edellytykset

Sakon muuntamisen edellytyksistä säädetään rikoslain (39/1889) 2 a luvussa. Luvun 4 §:ssä säädetään, että maksamaton sakko voidaan muuntaa vankeudeksi, jollei sitä ole saatu perityksi sakotetulta. Maksamattomien uhkasakkojen muuntaminen on mahdollista ainoastaan, jos tuomioistuin on tuominnut sen oikeudenkäynnin kulun turvaamiseksi tai ulosottokaaren (705/2007) nojalla.

Luvun 6 §:n 4 momentin mukaan rangaistusmääräysmenettelyssä annettuja sakkoja ei voida muuntaa vankeudeksi. Luvun 8 §:ssä kielletään rikesakon muuntaminen vankeudeksi.

Maksamattomat päiväsakot muunnetaan rikoslain 2 a luvun 5 §:n mukaan vankeudeksi siten, että kolme päiväsakkoa vastaa yhtä päivää vankeutta. Uhkasakkoa muunnettaessa 30 euroa muunnetaan yhdeksi päiväksi vankeutta. Samalla kertaa tuomittavista sakoista määrätään pykälän mukaan yksi muuntorangaistus.

Muuntorangaistuksen vähimmäispituus on neljä päivää vankeutta ja enimmäispituus 60 päivää vankeutta. Muuntorangaistusta ei voida määrätä ilman erityistä syytä, jos maksamatta olevia päiväsakkoja on vähemmän kuin 12 tai maksamattomien uhkasakkojen määrä on vähemmän kuin 120 euroa.  

2.1.6 Muuntorangaistuksen täytäntöönpano

Sakon muuntorangaistuksen täytäntöönpano käynnistyy siten, että Oikeusrekisterikeskus lähettää sähköisesti muuntorangaistuksen ulosottomiehelle täytäntöön pantavaksi. Oikeusrekisterikeskuksen käytäntönä on lähettää muuntorangaistuksesta ensin ilmoitus suoraan tuomitulle. Ilmoitus on maksukehotus tilisiirtoineen. Sakon täytäntöönpanosta annetussa laissa ei ole säännöstä muunnosta lähetettävästä maksukehotuksesta. 

Ulosottomies lähettää muuntorangaistukseen tuomitulle postitse kutsun saapua asetettuun määräpäivään mennessä ulosottovirastoon vankilaan sijoittamista ja rangaistusajan suunnittelua koskevan ilmoituksen laatimiseksi. Kutsun mukana lähetetään tilisiirtolomake, jossa todetaan, että muuntorangaistus raukeaa, jos tuomittu maksaa suorittamatta olevan rahamäärän kokonaisuudessaan.

Jollei tuomittu noudata kehotusta tai jos hänen olinpaikkansa on tuntematon, ulosottomies palauttaa asian Oikeusrekisterikeskukselle etsintäkuuluttamista varten.  

Tuomitun noudattaessa kehotusta ulosottomies antaa hänelle määräyksen ilmoittautua suljettuun vankilaan määrättynä päivänä. Sijoitusvankilan määräytyy tällöin Rikosseuraamuslaitoksen laatiman sijoitusohjeen (2/50/2009) mukaisesti. Ulosottomies ilmoittaa määrätystä ilmoittautumispäivästä arviointikeskukseen ja vankilaan, jossa tieto kirjataan vankitietojärjestelmään. Ulosottovirasto lähettää tiedon asiasta postitse tai sähköpostilla.  Jos tuomittu ilmoittaa haluavansa avolaitokseen ja antaa päihteettömyyssitoumuksen, arviointikeskuksen ratkaistavaksi on saatettava kysymys siitä, sijoitetaanko tuomittu avolaitokseen.
Kun tuomittu ilmoittautuu vankilaan, vankila pyytää Oikeusrekisterikeskuksesta muuntorangaistuksen täytäntöönpanomääräyksen. Jollei tuomittu ilmoittaudu vankilaan määräaikana, Rikosseuraamuslaitos voi lähettää ulosottomiehelle tai suoraan Oikeusrekisterikeskukselle pyynnön tuomitun etsintäkuuluttamiseksi vankilaan toimittamista varten. 

Oikeusrekisterikeskus voi tehdä etsintäkuulutuksen ilman ulosottomiehen antamaa estetodistusta, jos Oikeusrekisterikeskuksen käytettävissä olevien tietojen mukaan maksuvelvollinen on vailla vakinaista osoitetta, asuu ulkomailla tai jos ulosottomiehen mahdollisuutta tavoittaa maksuvelvollinen voidaan muista vastaavista syistä pitää huonona. 

Sen jälkeen, kun tuomittu on toimitettu vankilaan etsintäkuulutuksen perusteella, täytäntöönpanoyksikkö pyytää Oikeusrekisterikeskusta lähettämään muuntorangaistusta koskevan täytäntöönpanokirjan täytäntöönpanoyksikköön.

Rikosseuraamuslaitoksen tilastojen mukaan vuonna 2011 vankiloihin saapui 1 277 sakon muuntorangaistukseen tuomittua. Ulosottovirasto antoi vuonna 2011 vankilaan ilmoittautumismääräyksen 403 muuntorangaistukseen tuomitulle, joista vankilaan itse ilmoittautuen saapui 120. Sakon muuntorangaistusta suorittamaan saapuvat joudutaankin usein etsintäkuuluttamaan ja tuodaan vankilaan etsintäkuulutuksen perusteella. Näiden henkilöiden tavoitettavuus on huono muun muassa asunnottomuuden ja päihdeongelmien vuoksi.

2.1.7 Sakon muuntorangaistusta suorittavat vangit

Vankilassa muuntorangaistusta suorittavaan sovelletaan samoja sääntöjä kuin muutakin vankeusrangaistusta suorittavaan. Käytännössä muuntorangaistusta suorittavat vangit ovat terveydentilaltaan muita vankeja huonommassa kunnossa. Sakon muuntorangaistusta suorittamaan saapuvat vangit tarvitsevat usein enemmän terveyspalveluita vankilassa kuin vangit pääosin. Lisäksi on tavallista, että tuomittu saapuu tai tuodaan vankilaan päihtyneenä. 
Muutokset niin muuntorangaistusjärjestelmässä kuin yhteiskunnassakin heijastuvat sakkovankien määrään. Keskeisimpiä vaikuttajia ovat lainsäädännölliset muutokset kuten juopumuksen dekriminalisointi ja muuntokiellot, viranomaistoiminnan tehokkuus sekä yhteiskunnallinen ja taloudellinen tilanne.

Vuoden 1963 tehty osamaksun mahdollistaminen vähensi sakkovankien määrää huomattavasti. Kun ennen vuotta 1963 sakkovankeja oli keskivankiluvussa yli 1000, vuonna 1964 heitä oli enää noin 600. Vuoden 1969 muuntorangaistusjärjestelmän muutokset ja juopumuksen dekriminalisointi vaikuttivat myös alentavasti sakkovankien määrään ja vuonna 1970 sakkovankien lukumäärä painuikin hetkellisesti lähes nollaan.

1970-luvun alusta sakkovankien määrä lähti uuteen kasvuun. Keskeinen syy oli poliisin tehokampanja järjestyshäiriöitä vastaan vuonna 1977. Kun vuonna 1974 sakkovankeja oli keskimäärin 62, vuonna 1978 heitä oli 169.

1980-luvulla sakkovankien määrä pysyi suhteellisen tasaisena. Vuonna 1985 tehdyllä rikesakkouudistuksella rikesakoista tuli muuntokelvottomia, mikä vähensi sakkovankien määrää. Laskuun vaikuttivat myös useat muut lainmuutokset, joista merkittävimpänä oli muuntosuhteen muutos niin, että kaksi päiväsakkoa vastaa yhtä päivää vankeutta. Vuodesta 1986 vuoteen 1988 sakkovankien määrä laski 132:sta 91:een. 

1990-luvun alussa lainsäädännöllisiä muutoksia ei tehty, mutta sakkovankien määrä kasvoi yli kaksinkertaiseksi. Tähän luultavimmin vaikutti huonontunut taloustilanne ja lama, joka aiheutti maksuhäiriöitä. Tätä teoriaa tukee vuoden 1994 jälkeen tapahtunut sakkovanki-keskiluvun jyrkkä lasku, joka palautti sakkovankien määrän vuoden 1990 tasolle vuoteen 1998 mennessä.

Uusi nousu sakkovankien keskimäärässä alkoi kuitenkin 1990-luvun lopulla. Tätä selittää osaltaan poliisin tietoon tulleiden näpistysten lisääntyminen. Myös poliisin tietoon tulleet kulkuneuvon kuljettamiset oikeudetta lisääntyivät kyseisenä ajanjaksona. Suurin osa sakkovangeista saakin rangaistuksensa juuri kyseisistä rikoksista. Osaltaan tätä nousua selittänee myös päiväsakon vähimmäissuuruuden nostaminen 20 markasta 40 markkaan.

Vuoden 2004 jyrkkä pudotus sakkovankien määrässä johtui sitä vastoin ulosoton tietojärjestelmässä olleesta katkosta.

Muuntosuhteen muutos ja rangaistusmääräyssakkojen muuntokielto vuosina 2006-2008 ovat jälleen vähentäneet sakkovankien keskimäärää. Vuonna 2006 muuntorangaistusta suorittavia vankeja oli keskimäärin 189 päivittäin, mutta tämän jälkeen vankimäärä on laskenut huomattavasti. Vuonna 2012 sakon muuntorangaistusta suorittavia vankeja oli päivittäin keskimäärin 49.
Lainsäädäntömuutokset ovat vaikuttaneet vastaavasti myös vankilaan saapuneiden sakkovankien määrään. Vuonna 2012 vapaudesta vankilaan saapui 1135 sakotettua, kun esimerkiksi vuonna 2007 määrä oli 1857.  Vuonna 2012 pelkästään sakon muuntorangaistusta suorittaneita vankeja oli 1104 ja sakon muuntorangaistusta muun vankeusrangaistuksen ohella tai tutkintavankina suorittaneita oli 651. Tässäkin on tapahtunut merkittävä muutos viime vuosina, sillä vuonna 2007 vastaavat määrät olivat 1780 ja 1156. Erityisesti sakon muuntorangaistusta muun rangaistuksen ohella suorittaneiden määrä on siten viime vuosina vähentynyt lähes puoleen aiemmasta.    
2.2 Kansainvälinen kehitys 

Ruotsi
Ruotsissa on käytössä kolme sakkotyyppiä: päiväsakko, rahamäärältään kiinteä sakko ja säännellyt sakot (normerade böter), joista säädetään erityissäännöksissä (lag om flottning i allmän flottled 426/1919, fiskelagen 787/1993). Jos rikokselle ei ole määrätty tiettyä sakkotyyppiä, tuomitaan sakko päiväsakkona. Jos rikoksesta ei odoteta pienempää rangaistusta kuin 30 päiväsakkoa, tuomitaan sakko rahamäärältään kiinteänä sakkona. 

Ruotsissa sakkojen perinnästä ja muuntorangaistuksesta säädetään sakon täytäntöönpanosta annetussa laissa (bötesverkställighetslag 1979:189) ja asetuksessa (bötesverkställighetsförordning 1979:197).

Sakkojen täytäntöönpanosta vastaa ulosottoviranomainen eli kruununvouti. Kruununvouti voi keskeyttää sakon perinnän, jos siitä aiheutuu erityistä haittaa sakotetulle tai sille, joka on riippuvainen hänen elatuksestaan. Perintää ei saa keskeyttää, jos yleinen etu vaatii sen jatkamista.

Lain mukaan sakot voidaan muuntaa vankeudeksi, jos niitä ei vapaaehtoisesti makseta eikä saada ulosotossa perityksi. Edellytyksenä on, että sakotettu niskoittelee maksamisessa tai että muuntorangaistus on muutoin yleisen edun kannalta erityisestä syystä perusteltu. Ensi kädessä sakon muuntamisen edellytykset arvioi kruununvouti, joka siirtää sakon syyttäjälle, jos katsoo muuntorangaistuksen aiheelliseksi. Syyttäjä esittää muuntorangaistusvaatimuksen tuomioistuimessa, joka voi muuntaa sakon.

Muuntorangaistuksen pituus on vähintään 14 päivää ja enintään kolmeksi kuukautta vankeutta. Jos muunnettavaksi tulee sakkoja, jotka on tuomittu ennen aiemmin tuomitun muuntorangaistuksen tuomitsemista, tuomioistuimen tulee ottaa tämä huomioon uutta muuntorangaistusta tuomitessaan.

Ruotsin poliisihallituksen vuosilta 2003–2011 kerättyjen tilastojen mukaan noin 90 % järjestyssakoista, n. 60 % rangaistusmääräysmenettelyssä määrätyistä sakoista ja n. 50 % tuomioistuimessa määrätyistä sakoista maksetaan vapaaehtoisesti.  Kruununvoudin tilastotietojen mukaan noin 60 % perintään siirretyistä sakoista saadaan perittyä. Poliisihallituksen ja kruununvoudin tilastotietojen perusteella voidaan todeta, että n. 96 % järjestyssakoista, 84 % rangaistusmääräysmenettelyssä määrätyistä sakoista ja 81 % tuomioistuimen määräämistä sakoista saadaan perittyä. Syyttäjäviranomaisen ja kruununvoudin tilastotietojen mukaan vain 1-3 sakon muuntoa koskevaa asiaa rekisteröitiin vuosina 2000–2011 (SOU 2012:34, s. 133-138)
Ruotsissa valmistui kesällä 2012 mietintö (SOU 2012:34, Nya påföljder), jossa mm. arvioitiin sakon muuntorangaistusjärjestelmää ja ehdotettiin muutoksia sakon muuntoa koskevaan lainsäädäntöön. 

Mietinnön mukaan tulisi säätää mahdollisuudesta lykätä sakon maksua ja myöntää pidempi maksuaika päiväsakoille jo ennen kuin perintä on siirtynyt kruununvoudille. Nykyisen lainsäädännön mukaan sakkojen maksuaika on 30 päivää. Asia siirtyy kruununvoudille perintään, jos maksua ei ole tullut 14 päivän sisällä 30 päivän maksuajan päättymisestä. Pidempi maksuaika tai mahdollisuus maksaa erissä voitaisiin myöntää sakkoon tuomitun hakemuksesta. 

Toiseksi mietinnössä otettiin kantaa sakonmuuntojärjestelmän tarpeellisuuteen suhteessa vähäiseen määrään muuntorangaistuksia. Mietinnössä esitetyn arvion mukaan sakonmuuntojärjestelmää ei tule lopettaa. Mietinnössä ehdotetaan, että vaatimus siitä, että sakkoon tuomitun niskoittelu olisi ilmeinen, tulisi poistaa. Mietinnön mukaan sakot tulisi muuntaa vankeudeksi jos sakkoon tuomittu niskoittelee maksamisessa tai jos muuntorangaistus on muutoin yleisen edun kannalta erityisestä syystä perusteltu. 

Mietinnön mukaan sakkoja ei tulisi voida muuntaa muuksi rangaistukseksi, kuten esim. yhdyskuntapalveluksi tai valvontarangaistukseksi. Tätä perustellaan sillä, että tällainen muuntorangaistus vaatisi resursseja oikeusjärjestelmältä takaamatta kuitenkaan muuntorangaistuksen täytäntöönpanon onnistumista. Lisäpanostus muuntorangaistusjärjestelmään ei olisi perusteltua suhteessa tehtyyn rikokseen. 

Norja
Norjassa ei ole käytössä päiväsakkojärjestelmää vaan kaikki sakot ovat rahamäärältään kiinteitä. Sakon perimistä ja muuntorangaistuksenmääräämistä koskevaa sääntelyä on rikoslain (straffelov 10/1902) 28 §:ssä sekä rikosprosessilain (straffeprosesslov 25/1981) 455 ja 456 §:ssä. Voimassa olevan lainsäädännön mukaan kaikki sakot ovat muuntokelpoisia ja muunnetaan vankeudeksi. Sakkotuomiossa määrätään samalla myös muuntorangaistuksen pituus sekä syyttäjän että tuomioistuimen tuomitessa sakon. Muuntorangaistuksen pituus on vähintään yksi päivä ja enintään kolme kuukautta. 

Sakon tuomitsee joko tuomioistuin tuomiolla tai syyttäjä päätöksellä. Sakkojen perinnästä vastaa Statens inkrevningssentral niminen viranomainen. Jos sakkoa ei makseta vapaaehtoisesti tai saada muuten perityksi, voidaan se määrätä täytäntöön pantavaksi muuntorangaistuksena. Päätöstä täytäntöönpanosta ei käsitellä erikseen tuomioistuimessa. Sakon muuntosuhteesta vankeudeksi ei ole tarkkaa sääntelyä mutta useimmissa tapauksissa 1000 kruunua vastaa 2 päivää vankeutta. Jos sakkoon tuomittu on maksanut osan sakosta, lyhentää tämä muunnettua vankeustuomiota.
Kesällä 2011 Norjan eduskunta hyväksyi lakiehdotuksen sakkopalvelusta vaihtoehtona vankeudelle, jos sakkoa ei makseta (Prop. 93 L Endringer i straffegjennomføringsloven mv. (bøtetjeneste som alternativ til fengsel hvis boten ikke betales)). Lainmuutos eivät vielä ole tullut voimaan, mutta järjestelmän keskeiset perusteet ovat seuraavat.

Vankeusmuuntorangaistus pantaisiin täytäntöön vain, jos sakkoon tuomittu maksukyvystä huolimatta jättää sakon maksamatta tai yleinen etu sitä vaatii. Sakkoon tuomittu voi suostua suorittamaan sakonmuunnosta johtuvan vankeusrangaistuksensa sakkopalveluna. Lainmuutoksen taustalla on ajatus mm. siitä, että sakkojen muunto vankeudeksi aiheuttaa tilanteen, jossa sakkoon tuomittu joutuu velkavankeuteen. Tällaista menettelyä voidaan pitää sosiaalisesti syrjivänä. 

Norjan rikosseuraamusviranomaisen (Kriminalomsorgen) tulee pyytää sakkoon tuomitulta tämän suostumus. Jos sakkoon tuomittu antaa suostumuksensa päättää kriminalomsorgen, että vankeusrangaistus tulee suorittaa sakkopalveluna. Edellytyksenä sakkopalvelun suorittamiselle on, että sakkoon tuomitulla on asunto ja ylläpito Norjassa rangaistuksen täytäntöönpanon aikana. Jos sakkoon tuomittu ei anna suostumustaan tai ei vastaa suostumuspyyntöön, suoritetaan sakon muuntorangaistus vankeutena. 
Sakkopalvelun tuntimäärän päättää kriminalomsorgen. Lakiehdotuksen mukaan sakon yhteydessä tuomittu vankeusrangaistus lasketaan sakkopalveluksi siten, että yksi päivä vankeutta vastaa kahta tuntia sakkopalvelua. Sakkopalvelu voi siten kestää 2 tunnista 180 tuntiin. Tuntimäärän lisäksi kriminalomsorgen määrää tämän suorittamisajan, joka voi olla 20 päivää - 6 kuukautta. 
Lainmuutoksen esitöissä todetaan, että sakkopalvelun kohderyhmä tulee olennaisesti koostumaan henkilöistä, joilla on päihdeongelmia ja jotka usein myös kärsivät mielenterveysongelmista ja joilla siten voi olla vaikeuksia suorittaa sakkopalvelu. Tämä on otettu huomioon siten, että alkuperäinen suoritusajan yläraja on muutettu 120 päivästä 6 kuukauteen. Norjan lainsäädännön mukaan yhdyskuntapalvelu tulee suorittaa tasaisesti sille määrätyllä ajanjaksona. Sakkopalvelu eroaa yhdyskuntapalvelusta siten, että sakkopalvelu voidaan suorittaa keskitetysti lyhyenä aikana eikä siihen määrättyä ajanjaksoa tarvitse hyödyntää kokonaisuudessaan. 
Kriminalomsorgen määrää myös sakkopalvelun sisällön sakkotuomion määräämissä puitteissa. Sakkopalvelun sisältö on pääasiassa sama kuin yhdyskuntapalvelu. Sakkoon tuomittu voi maksaa sakkonsa vielä sakkopalvelun täytäntöönpanon jälkeen. Jos sakkoon tuomittu rikkoo sakkopalvelun sääntöjä, tulee kriminalomsorgenin kiinnittää sakkoon tuomitun huomio tähän ja selvittää tälle sääntöjä ja niiden rikkomisen vaikutuksia. Lakiehdotuksen mukaan tämän tarkoituksena on antaa tuomitulle toinen mahdollisuus suorittaa sakkopalvelu. Jos sakkoon tuomittu rikkoo sakkopalvelun sääntöjä ja edellytyksiä tai jos on todennäköistä, että tämä on tehnyt tai tulee tekemään rikoksen tai välttää sakkopalvelun suorittamista voidaan sakkoon tuomittu määrätä vankeuteen. 

Vuonna 2009 kriminalomsorgen vastaanotti 5858 sakkoasiaa, joista pantiin täytäntöön vankeusrangaistus 1182 asiassa. Päivittäinen keskimäärä sakkovankeja oli vuonna 2009 95. Keskimääräinen vankeusaika oli 20 päivää. 
Tanska

Tanskassa on käytössä kaksi sakkotyyppiä: päiväsakko ja rahamäärältään kiinteä sakko. Yleensä rikoslakia vastaan tehdyistä rikoksista tuomioistuimessa tuomitut rikokset määrätään päiväsakkoina. Muista rikoksista määrätään useimmiten rahamäärältään kiinteä sakko. 

Tanskassa sakon täytäntöönpanoa koskeva keskeinen lainsäädäntö löytyy rikoslain (Bekendtgørelse af straffeloven LBK 1007/2012) 50, 51 ja 53–55 §§:stä ja rangaistusten täytäntöönpanolain (Bekendtgørelse af lov om fuldbyrdelse af straf m.v. LBK 435/2012) 90 ja 91 §:stä.  Sekä rahamäärältään kiinteä sakko että päiväsakko voidaan muuntaa vankeudeksi. Tuomioistuimen tuomitessa sakon se tuomitsee samalla myös muuntorangaistuksen sakon maksamatta jättämisen varalle. Päiväsakkoina tuomitut sakot muunnetaan vankeudeksi siten, että yksi päiväsakko vastaa yhtä päivää vankeutta. Muuntorangaistuksen enimmäispituus on 60 päivää vankeutta. 

Poliisin määräämät sakot 10 000 kruunuun saakka muunnetaan vankeudeksi suoraan laissa säädetyn taulukon nojalla. Poliisin määräämät yli 10 000 kruunun sakot muunnetaan vankeudeksi sakotetun kotipaikan tuomioistuimessa. 

Sakkojen perinnästä vastaa poliisi. Poliisi lähettää velalliselle kirjallisen maksukehotuksen, jossa mainittu summa hänen on maksettava 20 päivän sisällä. Jos kyse on uhkasakosta, maksuaikaa on 10 päivää. Maksuvelvollisen kirjallisesta hakemuksesta poliisi voi sallia sakon maksamisen osamaksulla, tai myöntää maksulle lykkäystä. Lykkäystä ja osamaksua voidaan myöntää enintään kuusi kuukautta. Jos sakkoa ei makseta lykkäyksestä huolimatta, poliisi siirtää asian veroviranomaiselle nimeltä SKAT, joka tämän jälkeen toimii velkomisviranomaisena. 

SKAT voi palauttaa sakon poliisille muuntorangaistuksen määräämistä varten tietyin edellytyksin. Edellytyksenä on, että sakkoa tulee ensin periä kaikin käytettävissä olevin keinoin. Jos tämän jälkeen on epätodennäköistä, että sakko saadaan edes osittain perityksi vaikka sakotettu on maksukykyinen, voidaan asia siirtää takaisin poliisille muuntorangaistusta varten. Esimerkiksi sakotetun alaikäisyys voi ehtojen täytyttyäkin olla peruste olla panematta muuntorangaistusta täytäntöön. 

2.3 Nykytilan arviointi

2.2.1 Sakkojen perintä ja muuntorangaistusmenettely
Sakkojen perintä toimii sinällään tehokkaasti. Käytännössä sakot saadaan perittyä joko vapaaehtoisesti tai ulosottotoimin sellaisilta henkilöiltä, joilla on varallisuutta tai tuloja. 

Sakkojen perintä voi olla ongelmallista silloin, jos sakotettu tavalla tai toisella välttelee perintää tai on niin varaton, ettei sakkoa voida periä ulosottotoimin. Tämä sakotettujen joukko on suhteellisen pieni, kun sitä verrataan vuosittain tuomittavien sakkojen määrään. Rangaistusmääräyssakkojen muuntokelvottomuus on voinut vaikuttaa joidenkin ulosotossa varattomien henkilöiden sakkojen maksuhalukkuuteen siten, että he maksavat vain heille tuomitut muuntokelpoiset tuomioistuinsakot. Tällä ei kuitenkaan ole ollut mainittavaa vaikutusta sakkojen perinnän tehokkuuteen tai valtion sakkotuloihin.
Voidaankin lähteä siitä, ettei muuntorangaistusjärjestelmää koskevilla muutoksilla ole merkittävää vaikutusta sakkojen perinnän tehokkuuteen tai valtion saamien sakkotulojen määrään. Voidaan kuitenkin arvioida, että sakkojen muuntokelpoisuudella voi olla vaikutusta ulosotossa varattomien henkilöiden halukkuuteen maksaa sakko, koska maksamattomuudesta ei seuraa sakon täytäntöönpanoa vankeutena.
Tutkimustiedon valossa muuntorangaistuksella ei ole vaikutusta varattomien henkilöiden tai muidenkaan alttiuteen syyllistyä rikoksiin. Joillekin sakotetuille ja varattomille henkilöille kertyy kuitenkin tyypillisesti useita sakkotuomioita erityisesti lievistä omaisuusrikoksista. Samoille henkilöille kertyy usein myös jatkuvasti uusia muuntorangaistuksia tai vankeusrangaistuksia muista rikoksista. Keskeisenä tekijänä tässä rangaistusten kasautumisessa on todennäköisesti henkilöiden syrjäytyminen ja päihde- sekä muut terveydelliset ongelmat. Muuntorangaistusjärjestelmää koskeneilla lainmuutoksilla tuskin on ollut vaikutusta näiden henkilöiden käyttäytymiseen, sillä tilanne on ollut samanlainen jo ennen viimeisimpiä lainmuutoksia. 
On myös yleistä, että sakkoja maksetaan vielä muuntorangaistusmenettelyn aikana tai juuri ennen muuntorangaistuksen täytäntöönpanoa. Toisin sanoen useimmat henkilöt pyrkivät maksamaan sakon vankilaan joutumisen välttämiseksi. Sakoista vain hyvin pieni osa suoritetaan lopulta muuntorangaistuksena. 
Sakkojen perintämenettelyä olisikin perusteltua kehittää niin, että etenkin varattomien sakotettujen osalta sakkojen perintä onnistuisi ilman raskasta muuntorangaistusmenettelyä. Toiseksi olisi kyettävä parantamaan kaikkein syrjäytyneimpien henkilöiden elinoloja siten, että heidän rikollisuutensa vähenisi.
Muuntorangaistusmenettely työllistää useita viranomaisia: Oikeusrekisterikeskusta, ulosottomiehiä, poliisia, syyttäjiä ja tuomioistuimia. Menettelyä voidaankin pitää erittäin raskaana ja monivaiheisena. Erityisen ongelmallisina asioina voidaan pitää sitä, että samaa asiaa voidaan käsitellä käräjäoikeuden suullisessa käsittelyssä useita kertoja ja toiseksi sitä, että saman henkilön muuntorangaistusasioita voi tulla käsiteltäväksi useita lyhyenkin ajan sisällä. Muuntorangaistusmenettelyä olisi perusteltua keventää ja yksinkertaistaa ja toisaalta eri viranomaisten rooleja ja tarvittavaa työpanosta muuntorangaistusasioiden käsittelyssä olisi syytä arvioida uudelleen.
2.2.2 Muuntamisen edellytykset

Yleisesti sakkorangaistuksen keskeisiä kysymyksiä on, miten on meneteltävä niiden suhteen, jotka eivät kykene maksamaan saamaansa sakkoa. Periaatteellisesti on pidetty ongelmallisena sitä, että rikoksentekijä voisi selvitä ilman tosiasiallista seuraamusta rikoksestaan. Sakkojen muuntokelvottomuutta on kritisoitu siksi, että tällaisiin sakkorangaistuksiin tuomituille ei seuraa mitään rangaistusta, jos sakkoa ei saada perityksi.

Muuntorangaistuksen käytössä keskeisenä periaatteellisena ongelmana on puolestaan pidetty sitä, että varallisuuteen kohdistettu rangaistus muunnetaan vapausrangaistukseksi. Sakkoon johtaneet rikokset ovat pääsääntöisesti lieviä, eikä niistä tavallisesti tuomita vankeusrangaistusta. Joistakin tyypillisistä sakkorikoksista kuten näpistyksestä ei ole edes mahdollista tuomita vankeusrangaistusta. Muuntorangaistus merkitsee siten rangaistuksen huomattavaa ankaroitumista sillä perusteella, ettei sakotettu syystä tai toisesta ole maksanut sakkoaan. Periaatteellisena ongelmana voidaan pitää myös muuntorangaistuksen kohdistumista yksinomaan sellaisiin henkilöihin, jotka eivät heikon taloudellisen tilanteensa vuoksi kykene maksamaan sakkoaan. Sakkoa ankarampi muuntorangaistus kohdistuu pääsääntöisesti jo muutenkin heikossa asemassa oleviin.
Muuntorangaistuksesta on keskusteltu myös siitä näkökulmasta, kuinka se vaikuttaa rikoksentekijöiden käyttäytymiseen tai yleiseen lainkuuliaisuuteen. On epäilty muun muassa, että sakkorikosten määrä lisääntyy, jos muuntorangaistuksesta luovutaan. Tutkimustiedon valossa muuntorangaistuksella ei kuitenkaan vaikuttaisi olevan tällaista vaikutusta. Kun suurin osa sakoista saadaan perityksi ulosotossa, muuntorangaistuksella ei ole suurta merkitystä maksukykyisen väestön osalta. Suurin osa niistä sakkorikoksiin syyllistyvistä, jotka eivät kykene maksamaan sakkoaan, ovat vaikeasti syrjäytyneitä, eikä sakolla sen enempää kuin muuntorangaistuksen uhalla ole suurtakaan vaikutusta heidän käytökseensä. Myös muuntorangaistuksen erityisestävää vaikutusta voidaan hyvällä syyllä epäillä. Tällaisen vaikutuksen syntymistä voidaankin pitää epätodennäköisenä muun muassa siksi, että sakon muuntorangaistus ei kytkeydy suoraan rikokseen vaan se määrätään useimmiten pitkän ajan kuluttua itse rikoksesta sakotetun varattomuuden vuoksi.
Keskustelu muuntorangaistuksesta on ollut erityisen vilkasta vuonna 2009 voimaan tulleen uudistuksen jälkeen, kun rangaistusmääräysmenettelyssä tuomitut sakot jäivät kaikki muuntorangaistusjärjestelmän ulkopuolelle. Muutosta on kritisoitu kahdesta näkökulmasta.

Ensinnäkin rangaistusmääräyssakkojen muuntokieltoa on pidetty epäoikeudenmukaisena, koska tietty varattomien joukko jää ilman tosiasiallista rangaistusta erityisesti näpistysrikoksista. Voidaan myös kysyä, kuinka perusteltua on, että sakkorikoksen ankaruudesta riippumaton menettelyvalinta rangaistusmääräysmenettelyn ja tuomioistuinmenettelyn välillä, ratkaisee sen, voidaanko sakko myöhemmin muuntaa vankeudeksi. Myös eduskunta viittasi näihin seikkoihin lainmuutoksen hyväksymisvaiheessa. Antamassaan ponnessa eduskunta edellytti (EV 79/2008 vp), että hallitus valmistelee säännökset, joilla turvataan se, että rangaistusmääräysmenettelyä ei voida käyttää, jos sakotettu ei piittaa lain käskyistä ja kielloista. Lakivaliokunta viittasi mietinnössään (LaVM 9/2008 vp) erityisesti toistuvasti samanlaisia rikoksia tekeviin henkilöihin, joilta ei varattomuuden vuoksi saada sakkoja perityksi.
Toiseksi rangaistusmääräyssakkojen muuntokiellon vaikutuksista rikollisuuteen on huolestuttu. Muutoksen on pelätty lisäävän varsinkin varattomien henkilöiden rikollisuutta. Erityisesti toistuvasti näpistyksiin syyllistyvien henkilöiden rikollisuuden on epäilty lisääntyvän lainmuutoksen seurauksena. Oikeuspoliittisen tutkimuslaitoksen vuonna 2010 tekemän tutkimuksen perusteella vuonna 2007 toteutetulla enintään 20 päiväsakon rangaistusmääräyssakkojen muuntokiellolla tai vuonna 2008 toteutetulla kaikkien rangaistusmääräyssakkojen muuntokiellolla ei vaikuttaisi olleen vaikutusta varattomien henkilöiden rikollisuuteen eikä muidenkaan henkilöiden rikollisuuteen. Tässä suhteessa rangaistusmääräyssakkojen muuntokiellon pelätyt vaikutukset eivät näyttäisi toteutuneen. Kuitenkin on huomattava, että muuntokiellolla tavoitellut vaikutukset vankilukuun ovat toteutuneet ennakoidulla tavalla.
Muutoksen vaikutuksiin liittyvänä ongelmana on tullut esille, että tuomioistuimessa käsiteltyjen näpistysasioiden vuosittainen määrä on yli kaksinkertaistunut rangaistusmääräysmenettelyssä tuomittujen sakkojen muuntokiellon voimaantulon jälkeen. Vaikuttaakin siltä, että muuntokiellon seurauksena erityisesti näpistysasioita on ohjautunut aikaisempaa enemmän tuomioistuinkäsittelyyn aikaisemmin käytetyn rangaistusmääräysmenettelyn sijaan. Myös Oikeuspoliittisen tutkimuslaitoksen tutkimuksessa vuodelta 2010 on havaittu sakkoasioiden käsittelyn siirtymä rangaistusmääräysmenettelystä tuomioistuinmenettelyyn.

Nykyisen muuntorangaistusjärjestelmän hyvänä puolena voidaan pitää sitä, että vain tuomioistuimen tuomitsemat sakot voidaan muuntaa vankeudeksi. Perustuslakivaliokunta on jo 1980-luvulla rikesakkojärjestelmää arvioidessaan katsonut, että muulla kuin tuomarin tai tuomioistuimen päätöksellä ei määrätä muita kuin varallisuusarvoisia seuraamuksia, joiden rahallinen arvo on määrättävä niin, että niiden suorittaminen on kohtuullista kaikille maksukyvystä riippumatta. Tällaisissa tapauksissa kysymykseen tulevat seuraamukset eivät myöskään saa välittömästi tai välillisesti aiheuttaa tai johtaa henkilökohtaisen vapauden menettämiseen (PeVL 1/1982). Nykyinen muuntorangaistusjärjestelmä on tämän linjauksen mukainen.
Oman kysymyksensä muodostavat niin sanotut harkinnanvaraiset muuntamatta jättämisen edellytykset, joiden nojalla muuntorangaistus voitaisiin jättää yksittäisessä asiassa määräämättä. Näiden edellytysten soveltaminen on hyvin vähäistä eivätkä sakotetutkaan käytännössä juuri vetoa niihin. 
Uhkasakkojen muuntokelpoisuus puolestaan on periaatteellisesti ongelmallinen kysymys, koska kyse ei ole rikosoikeudellisesta seuraamuksesta, vaan hallinnollisesta maksusta. Hallituksen esityksessä laeiksi rikoslain 2 a luvun ja uhkasakkolain 10 §:n muuttamisesta (HE 164/2007) ehdotettiin uhkasakkojen muuntokieltoa. Käsitellessään asiaa eduskunta päätti kuitenkin säilyttää uhkasakot osittain muuntokelpoisina siten, että tuomioistuimen oikeudenkäynnin tai ulosottomenettelyn turvaamiseksi määräämät uhkasakot voidaan edelleen muuntaa vankeudeksi. Perusteluna ratkaisulle oli huoli siitä, että muuntokielto voisi vaikuttaa tuomioistuinten tai ulosoton toiminnan tehokkuuteen. Toisaalta on esitetty, että esimerkiksi noudon käyttäminen on uhkasakkoa ja erityisesti uhkaa sen muuntamisesta vankeudeksi tehokkaampi keino vähentää poissaoloja oikeudenkäynnistä.
Edellä esitetyistä seikoista johtuen sakon muuntamisen edellytyksiä on perusteltua arvioida kokonaisuutena uudelleen. Tarkastelussa on kuitenkin otettava huomioon mahdolliset vankilukuvaikutukset.    

2.2.3 Muuntoseuraamus

Kuten edeltä käy ilmi, julkisessa keskustelussa on pidetty tärkeänä, että ainakin tietyissä tilanteissa sakko voidaan muuntaa muuksi kuin varallisuusseuraamukseksi. Tästä huolimatta ei ole pidetty välttämättömänä, että muuntorangaistus olisi nimenomaan vankeutta, vaan pikemminkin vankeusrangaistusta muuntorangaistuksena on pidetty ankarana seuraamuksena suhteessa teon vakavuuteen.

Viimeisimmän muuntorangaistusuudistuksen hyväksyessään eduskunta edellytti vaihtoehtoisen seuraamuksen mahdollisuuden selvittämistä (EV 79/2008 vp.). Yhdyskuntaseuraamustoimikunta on omassa mietinnössään ehdottanut sakon muuntorangaistukseksi uutta sakkopalvelu- nimistä seuraamusta, joka olisi yhdyskuntapalvelun kaltainen vankeudelle vaihtoehtoinen muuntorangaistus.

Vankeudelle vaihtoehtoisen muuntoseuraamuksen kehittämistä puoltaa myös nykyisen seuraamuksen vankilukua ja Rikosseuraamuslaitoksen työmäärää lisäävä vaikutus. Tästä syystä onkin perusteltua arvioida sitä, voidaanko nykyinen muuntorangaistus korvata kokonaan tai osittain yhdyskuntaseuraamusluonteisella seuraamuksella tai ainakin lisätä seuraamuksen täytäntöönpanoa vankilan ulkopuolella.

  Myös seuraamuksen täytäntöönpanomenettelyn yksinkertaistamista on syytä arvioida. 
3 Esityksen tavoitteet ja keskeiset ehdotukset

3.1 Tavoitteet

Ihannetilanteessa sakkorangaistukset maksettaisiin aina, eikä niiden sijaan tarvitsisi käyttää muuntorangaistusta. Tavoitteena voidaankin pitää sitä, että sakoista mahdollisimman suuri osa saadaan perityksi ilman muuntorangaistusmenettelyä tai muuntorangaistuksen täytäntöönpanoa. Erityisesti vakavasti päihdeongelmaisten, asunnottomien ja mielenterveysongelmaisten sakotettujen tilannetta pitäisi pyrkiä parantamaan siten, että heidät saataisiin yhteiskunnan sosiaali- ja terveyspalveluiden piiriin ja näin mahdollisesti vähennettäisiin heidän rikollisuuttaan. Tärkeänä voidaan pitää myös sitä, että sakotettu voi maksaa sakon mahdollisimman pitkään, koska sakon muuntorangaistus on aina toissijainen vaihtoehto sakon maksamiseen verrattuna.
Muuntorangaistuksen käytön tulisi olla mahdollisimman vähäistä eikä se saisi seurata yksinomaan henkilön varattomuudesta. Muuntorangaistuksella tavoiteltavan erityisestävän vaikutuksen säilyttämiseksi muuntorangaistuksen tulisi kohdistua vain sellaisiin henkilöihin, jotka välttelevät sakkonsa maksua tai eivät piittaa lain kielloista ja käskyistä, vaan syyllistyvät esimerkiksi jatkuvasti lieviin omaisuusrikoksiin. Sakon muuntamisen edellytysten tulisi myös täyttää perustuslain vaatimukset. Kuten edellä on todettu, perustuslakivaliokunta on pitänyt tärkeänä sitä, että vain tuomioistuimen tuomitsemat seuraamukset voivat välittömästi tai välillisesti johtaa henkilökohtaisen vapauden menetykseen (PeVL 1/1982 vp ja PeVL 7/2010 vp). Niin sanotuissa summaarisissa menettelyissä poliisin tai syyttäjän määräämien sakkorangaistusten muuntamista vankeudeksi voidaankin pitää perustuslain kannalta ongelmallisena.
Tavoitteena voidaan pitää myös sitä, että muuntorangaistusmenettely ja täytäntöönpano olisivat mahdollisimman yksinkertaisia ja summaarisia. Menettelyn tulisi kuitenkin olla sellainen, että sakotetun oikeusturva ei vaarannu. Erityisen tärkeää on turvata oikeudenmukaisen oikeudenkäynnin takeet. 

Muuntorangaistus ei myöskään saisi olla kohtuuttoman ankara, kun otetaan huomioon muuntorangaistukseen johtaneen rikoksen vähäisyys. Tavoitteena tulisikin olla, että muuntorangaistus voitaisiin panna täytäntöön muualla kuin vankeudessa. Myös muuntorangaistuksen täytäntöönpanossa tulisi panostaa tuomitun sosiaalisen aseman parantamiseen mahdollisimman pitkälle yhteiskunnan normaalien palvelujen avulla. Mahdollisen uusintarikollisuuden ehkäisemiseksi olisi tärkeää, että muuntorangaistukseen tuomittu pääsisi yhteiskunnan palvelujen piiriin myös muuntorangaistuksen päätyttyä. 
3.2 Muuntorangaistusjärjestelmän kehittämisvaihtoehtoja
3.2.1 Sakkojen perintä

Tukipalvelut
Varattomat sakotetut jäävät usein yhteiskunnan sosiaali- ja terveyspalveluiden ulkopuolelle. Yhtenä vaihtoehtona onkin ehdotettu, että parannettaisiin julkisen sektorin ja kolmannen sektorin tukipalvelujen käyttöä sakotettujen tilanteen selvittämisessä. Esimerkiksi sakotetun saaminen velkaneuvonnan tai etsivän nuorisotyön palvelujen piiriin voi edistää sakotetun sosiaalisen tilanteen selvittämistä ja sakkojen maksamista. Näin muuntorangaistuskin voitaisiin välttää. Heikossa tilanteessa olevien sakotettujen tilanteen selvittäminen olisi ylipäänsä hyödyllistä myös uusintarikollisuutta ennalta ehkäisevänä toimenpiteenä. Jo nykyisin esimerkiksi päihdekuntoutukseen hakeutuminen on saattanut edesauttaa myös sakkoasioiden selvittämistä.

Käytännön ongelmana sakotettujen saamisessa tällaisten palvelujen piiriin on kuitenkin se, että sakotetut ovat usein hankalasti tavoitettavissa eivätkä oma-aloitteisesti hakeudu sosiaalipalvelujen pariin. Onnistuakseen ehdotus edellyttäisi sakon täytäntöönpanoviranomaisilta eli oikeusrekisterikeskukselta ja ulosottoviranomaisilta aktiivisia toimia sakotetun tilanteen nykyistä laajempaan selvittämiseen ja palveluiden piiriin ohjaamiseen. Nuorten sakotettujen osalta tähän voitaisiin käyttää esimerkiksi ilmoittamista kuntien etsiville nuorisotyöntekijöille.

Yhteiskunnan palveluiden saatavuuteen liittyen on ehdotettu myös sitä, että palveluiden saatavuutta voitaisiin edistää sijoittamalla kaikki tarvittavat palvelut samoihin tiloihin. Näin henkilöt voisivat saada yhdellä kertaa yhteyden tarvitsemiinsa palveluihin.
Sakkojen maksamisen aikaistaminen ja maksumahdollisuudet

Kuten edellä on kuvattu, sakkoja maksetaan runsaasti ulosottoperinnässä ja vielä muuntorangaistusmenettelyn aikana tai sen jälkeen. Jopa muuntorangaistuksen täytäntöönpanon aloittamisen jälkeen osa sakotetuista maksaa sakon. Sakon maksumahdollisuudet ja toisaalta maksamisen aikaistaminen voisivat hieman parantaa sakkojen perinnän onnistumista mutta myös vähentää tarvetta muuntorangaistusmenettelyn käyttöön.
Nykyisin yhtenä ongelmana on pidetty sitä, että sakon maksuohjelmia sovitaan vasta tuomioistuinvaiheessa ja sakkoja myös maksetaan näin sovittujen maksuohjelmien mukaisesti. Yhtenä vaihtoehtona tehostaa sakkojen maksua olisikin maksuohjelmista sopimisen aikaistaminen tuomioistuinmenettelyä aikaisempaan ajankohtaan. Tämä edellyttäisi Oikeusrekisterikeskukselta ja ulosottomiehiltä aktiivisempaa roolia ehdottaa sakotetulle maksuohjelman laatimista. Kuitenkaan varsinkaan Oikeusrekisterikeskuksella ei ole juuri mahdollisuutta olla aktiivisesti yhteydessä sakotettuihin, joten maksuohjelmista sopiminen edellyttää sakotetun omaa aktiivisuutta.

Nykyisin maksuohjelmasta ei voi sopia enää muuntorangaistusmenettelyn jälkeen, vaan silloin sakko on mahdollista maksaa vain kokonaisuudessaan kohtuullisen lyhyessä ajassa. Onkin ehdotettu, että maksuajan saaminen ja sakon maksaminen osissa olisi mahdollista vielä muuntorangaistuksen tuomitsemisen jälkeen. Tämä saattaisi lisätä jonkin verran sakkojen maksamista, koska näin sakkoa ei tarvitsisi maksaa kerralla. Ongelmana olisi kuitenkin se, miten toimittaisiin, jos sakosta osa maksettaisiin muuntotuomion jälkeen, mutta se jäisi osittain maksamatta. Vaihtoehtoina olisivat asian käsitteleminen uudelleen tuomioistuimessa, maksettujen rahojen palauttaminen sakotetulle tai se, että täytäntöönpanoviranomaisella olisi toimivalta laskea uudelleen täytäntöön pantavaksi jäävä sakon määrä. Uusi käsittely tuomioistuimessa olisi erittäin raskas menettely, eikä siksi kannatettava. Se, että täytäntöönpanoviranomainen muuntaisi uudelleen osittain maksetun sakon, on periaatteellisesti ongelmallinen ratkaisu, koska lähtökohtaisesti vankeusrangaistuksen määrää tuomioistuin. Lisäksi menettely olisi altis virheille ja edellyttäisi joka tapauksessa mahdollisuutta hakea muutosta täytäntöönpanoviranomaisen laskelmaan. Yksinkertaisin ratkaisu tällaisissa tilanteissa olisi, että osittain maksetut sakkorahat palautettaisiin sakotetulle ja muuntorangaistus pantaisiin täytäntöön sellaisena kuin tuomioistuin on sen määrännyt. 
Sakkojen maksamisen helpottamiseksi on myös otettu esille niin sanottujen ulosoton vapaakuukausien käyttö. Ulosottokaaren 4 luvun 51-53 §:ssä säädetään mahdollisuuksista myöntää poikkeuksia säännönmukaiseen ulosmittaukseen. Säännösten soveltamisen edellytykset liittyvät erityisesti henkilön sosiaalisen aseman muutoksiin, joilla on merkitystä sakotetun maksukykyyn. Sinällään näitä säännöksiä voidaan niissä säädetyin edellytyksin soveltaa myös sakon ulosmittaukseen. Käytännössä voi kuitenkin olla harvinaista, että säännökset soveltuisivat sakon perintään. Näin ollen vapaakuukausien nykyistä yleisempi antaminen sakotetuille edellyttäisi lainsäädännön muutoksia siten, että vapaakuukaudet sakkojen maksamista varten voitaisiin myöntää nykyistä kevyemmin perustein. Tämä saattaisi kannustaa sakotettua sakon maksuun, mutta se tapahtuisi sakotetun muiden ulosotossa olevien velkojen kustannuksella. Tätä voidaan pitää ongelmana velkojien yhdenvertaisuuden kannalta.
Oman kysymyksensä muodostaa se, mihin asetetaan sakon viimeinen maksumahdollisuus. Aikaisimmillaan tämä vaihe voisi olla se ajankohta, jolloin muuntorangaistusmenettely käynnistetään. Tämän vaihtoehdon hyvänä puolena olisi, se että se voisi kannustaa sakotettuja maksamaan sakkonsa nykyistä aikaisemmin ja muuntorangaistusmenettelyltä vältyttäisiin. Ongelmana olisi kuitenkin se, että riski muuntorangaistusvankimäärän kasvamiseen olisi suuri, koska sakotetut eivät välttämättä maksaisi sakkoa ajoissa. Ongelmana on myös se, että muuntorangaistusmenettelyyn liittyy sakotetun kannalta periaatteessa merkittäviä oikeusturvakysymyksiä, ja maksumahdollisuuden poistaminen muuntorangaistusmenettelyn alettua voisi vaarantaa sakotetun oikeusturvaa. Ehdotus olisi myös ristiriidassa edellä esitetyn kanssa.
Vaihtoehtoisesti viimeinen maksumahdollisuus voitaisiin asettaa lainvoimaisen muuntotuomion antamisen ajankohtaan tai muuntorangaistuksen täytäntöönpanon alkamisajankohtaan. Nämä vaihtoehdot eivät poistaisi tarvetta muuntorangaistusmenettelyyn, mutta voisivat säästää hieman viranomaisresursseja täytäntöönpanovaiheessa, jos sakotetut aikaistaisivat sakon maksamista. Lisäksi raja varallisuusseuraamuksen ja muuntoseuraamuksen välillä olisi selvä. Ongelmana on kuitenkin se, että sakotetut eivät välttämättä maksaisi sakkojaan nykyistä aikaisemmin, jolloin riski vankiluvun kasvuun on suuri. Tällä hetkellä osa sakoista maksetaan vasta vankilassa. Periaatteellisesti voidaan myös pitää tärkeänä, että sakon voi maksaa mahdollisimman pitkään ennen kuin se muunnetaan ankarammaksi seuraamukseksi.
Muuntorangaistuksen täytäntöönpanoon liittyen on myös ehdotettu, että muuntorangaistus pantaisiin aina täytäntöön vasta muiden sen kanssa samaan aikaan täytäntöönpantavien vankeusrangaistusten jälkeen. Tämä ehdotus pidentäisi sakon maksuaikaa ja mahdollistaisi muuntorangaistuksen täytäntöönpanon vankilan ulkopuolella.

3.2.2 Muuntorangaistusmenettely
Asian käsittely tuomioistuimessa

Muuntorangaistusasian tuomioistuinkäsittelyn yksinkertaistamiseksi on ehdotettu seuraavia neljää mallia:

1. Yksi ehdotus on ollut, että tuomioistuin määräisi muuntorangaistuksen ehdollisena jo määrätessään sakkorangaistuksen. Täytäntöönpanoviranomaisen tehtävänä olisi laskea lopullinen muuntorangaistus, jos sakko olisi osittain maksettu. Ehdotus yksinkertaistaisi muuntorangaistusmenettelyä huomattavasti, koska muuntorangaistusasiaa ei käsiteltäisi erikseen tuomioistuimessa.
Ehdotukseen sisältyy kuitenkin useita ongelmia. Keskeisin ongelma on se, että tätä menettelyä ei voitaisi käyttää kuin tuomioistuimen määräämiin sakkoihin, koska vankeusrangaistus ei voi perustua poliisin tai syyttäjän määräämään sakkoon. Näin ollen rangaistusmääräyssakoille jouduttaisiin joka tapauksessa kehittämään erillinen muuntorangaistusmenettely, jos ne halutaan jälleen muuntokelpoisiksi. On myös huomattava, että erillinen muuntorangaistusmenettely edistää sakkojen maksamista. Ilman tätä menettelyä olisi riskinä, että entistä useampi sakko pantaisiin täytäntöön vankeutena. Lisäksi muuntorangaistuksen tuomitsemiseen liittyvä harkinta jäisi tässä menettelyssä kokonaan tekemättä, koska sakotetun elämäntilanteeseen liittyviä perusteita jättää sakko muuntamatta ei voitaisi arvioida varsinaista sakkoa tuomittaessa. Näin sakotetun oikeusturva kärsisi. Lisäksi tuomioistuimet joutuisivat tekemään sakon ehdollisen muuntamisen jokaisen sakkotuomion yhteydessä, vaikka sakko maksettaisiin vapaaehtoisesti tai perittäisiin ulosotossa. Näin tuomioistuimet tekisivät osittain tarpeetonta työtä. Oman ongelmakokonaisuutensa muodostaa myös hallintoviranomaisen toimivalta päättää sakon lopullisesta muuntamisesta. Laissa tulisi olla selkeät säännökset siitä, milloin muuntamiseen voidaan ryhtyä ja kuinka menetellään osittain maksettujen sakkojen kanssa. Lisäksi hallintoviranomaisen tekemiin päätöksiin tulisi voida hakea muutosta, koska päätökset koskevat sakotetun henkilökohtaista vapautta.
2. Toinen vaihtoehto olisi säilyttää nykyinen suulliseen käsittelyyn perustuva muuntorangaistusmenettely ja tehdä siihen vain jäljempänä käsiteltyjä täsmennyksiä.

Menettely ei sinällään juurikaan yksinkertaistuisi eikä vähentäisi viranomaisten työtä, mutta erityisesti tietojärjestelmämuutokset nopeuttaisivat sitä. Nykyinen menettely toteuttaa muodolliset oikeusturvavaatimukset hyvin, koska käsittely on suullinen ja noudattaa muutenkin pitkälti normaalia rikosasian käsittelymenettelyä.
3. Kolmas vaihtoehto olisi vähentää syyttäjän roolia muuntorangaistusasioiden käsittelyssä siten, että muuntorangaistusasiat käsiteltäisiin edelleen suullisessa käsittelyssä, mutta syyttäjä ei osallistuisi käsittelyyn muulta osin kuin silloin, jos sakotettu tulisi käsittelyyn. Muuntorangaistusasian panisi vireille oikeusrekisterikeskus, ja asiat käsiteltäisiin tuomioistuimen istunnossa ilman syyttäjää, joka kutsuttaisiin tarvittaessa paikalle, jos sakotettu tulisi istuntoon.

Ehdotus vähentäisi syyttäjän osuutta käsittelyssä. Syyttäjä joutuisi kuitenkin jossain määrin perehtymään muuntorangaistusasioihin, koska ennakolta on usein mahdoton sanoa, ketkä muuntorangaistusistuntoon haastetuista saapuvat paikalle. Järjestelyssä valtion puhevaltaa käyttäisi kaksi viranomaista, joten sääntelyn tulisi olla erittäin selkeä siltä osin, mikä taho vastaisi puhevallan käyttämisestä missäkin tilanteessa.

4. Neljäs ehdotus olisi säilyttää erillinen muuntomenettely, mutta se tapahtuisi lähtökohtaisesti kirjallisena ja oikeusrekisterikeskus käyttäisi valtion puhevaltaa. Kuten nykyisin rikosasioiden kirjallisessa käsittelyssä myös tässä menettelyssä kirjallinen käsittely edellyttäisi sakotetun suostumusta, joka voitaisiin pyytää haastamisen yhteydessä. Haastettaessa sakotetulle ilmoitettaisiin mahdollisuudesta antaa kirjallinen lausuma ja käsittelyaikataulu. Näin sakotetun oikeusturva toteutuisi vastaavalla tavalla kuin rikosasioiden kirjallisessa käsittelyssä. 
Menettely mahdollistaisi sen, että syyttäjän ei tarvitsisi osallistua siihen lainkaan, koska valtaosa asioista voitaisiin käsitellä kirjallisesti. Oikeusrekisterikeskuksen tehtävät lisääntyisivät hieman, mutta kokonaisuudessa menettely säästäisi viranomaisten resursseja, kun osin päällekkäistä työtä jäisi pois. Mahdolliset suulliset käsittelyt edellyttäisivät kuitenkin valtakunnallista koordinointia ja sitä, että Oikeusrekisterikeskus voisi osallistua käsittelyyn videoneuvottelun välityksellä. 
 Muuntorangaistusasian käsittely kokonaan kirjallisena olisi myös tuomioistuimen työmäärän kannalta ainakin jonkin verran yksinkertaisempaa kuin nykyisin, sillä erillinen suullinen käsittelyvaihe jäisi pois. Sinällään olisi todennäköistä, että valtaosa muuntorangaistusasioista käsiteltäisiin tässäkin menettelyssä ilman, että sakotettu lausuisi asiassa mitään. 
Yksittäisiä toimenpiteitä menettelyn yksinkertaistamiseksi

Sakon muuntorangaistusmenettelyn kehittämisessä voitaisiin siirtyä sähköiseen tiedonsiirtoon viranomaisten välillä. Muuntorangaistusasiat tulisi voida lähettää oikeusrekisterikeskuksesta tuomioistuimiin sähköisesti ja samoin täytäntöönpanovaiheessa oikeusrekisterikeskuksesta Rikosseuraamuslaitokselle. Tämä nopeuttaisi muuntorangaistusmenettelyä, ja tarvittavat tietojärjestelmämuutokset voitaisiin toteuttaa meneillään olevien tietojärjestelmähankkeiden yhteydessä. Tietojärjestelmämuutoksista aiheutuisi kertaluontoisia kustannuksia.
Yhtenä vaihtoehtona vähentää muuntorangaistusmenettelyyn menevien asioiden määrää olisi se, että oikeusrekisterikeskukselle annettaisiin toimivalta päättää olla viemättä asiaa muuntorangaistusmenettelyyn tietyin edellytyksin. Edellytykset voisivat olla samat kuin edellytykset, joilla tuomioistuin voi jättää sakon harkinnanvaraisesti muuntamatta. Periaatteellisena kysymyksenä tässä voi nousta esiin se, voiko hallintoviranomainen ratkaista asian. Toiseksi voidaan kysyä, lisääntyisikö harkinnanvaraisten muuntoedellytysten soveltaminen nykyisestä, koska oikeusrekisterikeskuksella ei käytännössä ole juurikaan mahdollisuutta arvioida esimerkiksi sakotetun sosiaalista tilannetta.
Muuntorangaistusasian käsittelyssä käräjäoikeudessa sakotettu saapuu paikalle pääsääntöisesti saadakseen lykkäystä sakon maksamiseen. Käytännössä lykkäyksen myöntäminen tarkoittaa sitä, että muuntoasiaa käsitellään käräjäoikeudessa useaan kertaan, kun sovitun maksuaikataulun toteutumista seurataan. Yhtenä vaihtoehtona keventää muuntorangaistusmenettelyä olisi, että käräjäoikeudessa ei myönnettäisi sakotetulle maksuaikaa, vaan muuntoasiaa käsiteltäisiin käräjäoikeudessa vain kerran. 

Yksistään tämä muutos voisi vähentää muuntorangaistusmenettelyn aikana maksettuja sakkoja. Jos samalla tehostettaisiin maksuaikatauluista sopimista jo ennen muuntomenettelyä ja toisaalta lisättäisiin joustoa sakon maksamiseen vielä muuntorangaistuksen tuomitsemisen jälkeen, sakkojen maksamismahdollisuudet säilyisivät jokseenkin samanlaisina kuin nykyisinkin, mutta asian käsittely tuomioistuimessa yksinkertaistuisi. 
Yhtenä vaihtoehtona on esitetty, että muuntorangaistusasiat voitaisiin käsitellä videoneuvotteluyhteyden avulla. Tämä tulisi kyseeseen lähinnä tilanteissa, joissa sakotettu on vankilassa jonkin muun syyn takia. Ehdotus vähentäisi jonkin verran tarvetta kuljettaa vankeja muuntorangaistusistuntoihin, mutta käytännössä kyse on hyvin harvinaisesta tilanteesta. Laajempi käyttöala videoneuvottelulla olisi kuitenkin, jos oikeusrekisterikeskus voisi edellä esitetyllä tavalla käyttää valtion puhevaltaa muuntorangaistusistunnoissa myös videoneuvottelulaitteiden välityksellä.
Muuntorangaistuksen täytäntöönpanon aloittaminen
Muiden vankeusrangaistusten ja yhdyskuntaseuraamusten osalta valmistellaan parhaillaan muutosta, jolla ulosottoviranomaisille vankeuden täytäntöönpanon aloittamisvaiheessa kuuluvat tehtävät siirrettäisiin Rikosseuraamuslaitokselle. Sama muutos olisi tarkoituksenmukaista tehdä myös sakon muuntorangaistuksen osalta.

Muutos vähentäisi päällekkäistä työtä ja parantaisi Rikosseuraamuslaitoksen mahdollisuuksia valmistella täytäntöönpanoa. Muutos edellyttäisi toimivia tietojärjestelmäyhteyksiä oikeusrekisterikeskuksen ja Rikosseuraamuslaitoksen välille.

On myös ehdotettu, että muuntorangaistukseen tuomitulle laadittaisiin kuntoutussuunnitelma yhteistyössä kunnan sosiaaliviranomaisten kanssa jo ennen muuntorangaistuksen täytäntöönpanoa. Täytäntöönpanon aloittamistehtävien keskittäminen Rikosseuraamuslaitokselle mahdollistaisi tällaisten suunnitelmien laatimisen osana täytäntöönpanon aloittamistoimia. Kuitenkin ongelman muodostaa se, että muuntorangaistukseen tuomituista suuri osa on hankalasti tavoitettavissa ja suunnitelmien laatiminen voi olla vaikeaa. Kuitenkin tämä voisi onnistua osalle muuntorangaistukseen tuomituista ja helpottaisi sekä rangaistuksen täytäntöönpanoa että vapautumisvaihetta.
3.2.3 Sakon muuntamisen edellytykset
Poliisin tai syyttäjän määräämien sakkojen muuntokelpoisuus
Nykyisen muuntorangaistusjärjestelmän etuna on, että summaarisessa menettelyssä tuomitut sakkorangaistukset eivät ole muuntokelpoisia. Tätä voidaan pitää sakotettujen oikeusturvan kannalta parhaana ratkaisuna. Ratkaisu on myös perustuslain ja ihmisoikeussopimusten kannalta ongelmaton, koska vain tuomioistuimen tuomitsemat sakot voidaan muuntaa vankeudeksi. Toiseksi nykyisessä järjestelmässä sakkovankien määrä on vähäinen verrattuna aikaisempaan. Nykyjärjestelmällä ei myöskään ole tutkimustiedon valossa ollut sellaisia negatiivisia vaikutuksia sakotettujen käyttäytymiseen kuin on pelätty.

Nykyjärjestelmää on kuitenkin pidetty epäoikeudenmukaisena sellaisissa tilanteissa, joissa sakotettu syyllistyy toistuvasti sakkorikoksiin, mutta niitä ei voida muuntaa vankeudeksi, koska sakko on määrätty rangaistusmääräysmenettelyssä. 

Mainitun ongelman korjaamiseksi on olemassa kaksi vaihtoehtoa. Ensinnäkin olisi mahdollista palauttaa osa poliisin tai syyttäjän määräämistä sakoista muuntokelpoisiksi. Näin voitaisiin tehdä sellaisissa tilanteissa, joissa sakotettu on toistuvasti syyllistynyt rikoksiin. Tätä vaihtoehtoa voidaan kuitenkin pitää erittäin ongelmallisena edellä kuvattujen perustuslakivaliokunnan kannanottojen valossa. Toiseksi ratkaisu lisäisi muuntorangaistusmenettelyssä käsiteltävien asioiden määrää ja nostaisi vankilukua.

Toiseksi perustuslain kannalta ongelmattomampi ratkaisu olisi rajata summaarisen sakotusmenettelyn käyttöä toistuvasti sakkorikoksiin syyllistyvien henkilöiden kohdalla siten, että toistuvasti sakkorikoksiin syyllistyville ei annettaisi sakkoa summaarisessa menettelyssä, vaan asia vietäisiin aina tuomioistuinkäsittelyyn. Tämä vaihtoehto olisi eduskunnan ponnessaan esittämän mukainen. Käytännössä tämän suuntaista siirtymää rangaistusmääräysmenettelystä tuomioistuinmenettelyyn on jo tapahtunut ja sitä on pidetty ongelmallisena tuomioistuinten ja syyttäjän työn kannalta. Ehdotus lisäisikin huomattavasti riidattomien rikosasioiden määrää tuomioistuimissa. Erityisesti liikennerikosten ja lievien omaisuusrikosten juttumäärät kasvaisivat. Myös tämä ratkaisu lisäisi muuntorangaistusmenettelyssä käsiteltävien asioiden määrää ja nostaisi vankilukua.  
Kumpaankin vaihtoehtoon liittyy kysymys siitä, kuinka niin sanottu sakkorikosten toistuvuus määritellään. Eri työryhmissä on ehdotettu erilaisia malleja, joilla toistuvuus voitaisiin määritellä. Toistuvuuden määrittelyn tulisi olla yksiselitteinen siten, että jo sakkoa tuomittaessa olisi tiedossa sakon muuntokelpoisuus. Tämä olisi välttämätöntä sakotetun oikeusturvan kannalta, koska muuntorangaistusmenettelyssä ei ole enää mahdollista riitauttaa sakkotuomion perusteita. Toistuvuuden arviointi ei myöskään voisi jäädä tuomioistuimen tehtäväksi muuntorangaistusasian käsittelyssä, koska tämä merkitsisi sitä, että kaikki maksamattomat sakot olisi vietävä tuomioistuimen muuntorangaistuskäsittelyyn.
Kummankin vaihtoehdon ulkopuolelle rajattaisiin joka tapauksessa rikesakot, jotka ovat olleet aina muuntorangaistusjärjestelmän ulkopuolella.
Muita rajoituksia sakkojen muuntamiseen
Muuntorangaistusjärjestelmän soveltamisalaa on ehdotettu rajattavaksi myös eräillä muilla perusteilla, jotka on mahdollista toteuttaa edellä mainittujen vaihtoehtojen ohessa.

1. Yhtenä vaihtoehtona olisi, että kaikkien lievimpien sakkojen muuntaminen kiellettäisiin. Muuntokelpoisuuden raja voitaisiin asettaa joko 20 päiväsakkoon, joka on aiemminkin ollut käytössä. Ehdotus rajaisi lievimmät rikokset muuntorangaistusjärjestelmän ulkopuolelle ja siinä mielessä sitä voitaisiin pitää oikeudenmukaisena. Myös muutosten vaikutus sakkovankien määrään jäisi näin kohtuulliseksi, mutta pelkästään tämän ehdotuksen seurauksena sakkovankien määrä nousisi nykyisestä.

Ongelmana tässä ehdotuksessa voidaan pitää sitä, jäisivätkö kaikki toistuvasti sakkorikoksiin syyllistyvät eduskunnan toivomalla tavalla muuntorangaistuksen piiriin. Pääsääntöisesti näin kävisi, koska toistuvasti esimerkiksi näpistyksiin syyllistyville tuomitaan yli 20 päiväsakon sakkoja. Toistuvissakin tapauksissa on kuitenkin sakon tuomitsevan tahon harkinnassa, kuinka monta päiväsakkoa käsiteltävästä tapauksesta tuomitaan. 
2. Yhtenä vaihtoehtona olisi kieltää kaikkien uhkasakkojen muuntaminen. Se olisi oikeudenmukaista, koska uhkasakot eivät ole rikosoikeudellinen seuraamus. Toisaalta tämä vaikuttaisi alentavasti vankilukuun.

Ehdotuksen ongelmana voidaan pitää sitä, että se voisi heikentää uhkasakkojen pelotevaikutusta ulosotossa ja tuomioistuimissa. On kuitenkin todettava, että uhkasakon mahdollisen vankeudeksi muuntamisen pelotevaikutuksesta ei ole tutkittua tietoa ja viranomaisilla on myös muita keinoja turvata uhkasakolla tavoiteltu käyttäytyminen. Uhkasakon muodostama pelote etenkin oikeudenkäyntiin saapumisen turvaamisessa on oletettavasti melko heikko, koska uhkasakon kohde ei välttämättä edes tiedä muuntorangaistuksen mahdollisuudesta.

3. Yhtenä vaihtoehtona olisi kieltää alle 18-vuotiaina saatujen sakkojen muuntaminen. Tämä olisi perusteltua, koska alaikäisten joutumista vankilaan pyritään oikeusjärjestelmässämme muutenkin välttämään. Käytännössä alaikäisten sakot jätetään jo nykyisin usein muuntamatta. Muutoksella ei olisi juuri vaikutusta sakkovankien määrään eikä oletettavasti myöskään rikollisuuteen.

4. Yhtenä vaihtoehtona on ehdotettu, että harkinnanvaraisia sakon muuntamisen kriteereitä muutettaisiin nykyisestä. Erityisesti pyrkimys maksaa sakko ja erilaisiin kuntoutustoimenpiteisiin osallistuminen tulisi voida huomioida. Tämänkaltaisia ehdotuksia voidaan pitää perusteltuna, mutta ongelmana olisi edelleen, kuinka niiden soveltamista saataisiin lisättyä. Käytännössä nykyisiä harkinnanvaraisia muuntamatta jättämisperusteita ei sovelleta juuri lainkaan. 
5. Yhtenä vaihtoehtona olisi lieventää sakkojen muuntosuhdetta. Muuntosuhde voisi olla esimerkiksi 4:1 nykyisen 3:1 sijasta. Tämä ehdotus lyhentäisi yksittäisten muuntorangaistusten kestoa ja sitä kautta vankilukua. Ongelmana voisi olla, että muuntorangaistukset muodostuisivat niin lyhyiksi, ettei niiden aikana ehdittäisi toteuttaa minkäänlaisia kuntoutus- tai vastaavia toimenpiteitä.

6. Yhtenä vaihtoehtona on ehdotettu, että sakon muuntorangaistusta tuomittaessa tulisi voida ottaa huomioon aikaisemmin tuomitut sakon muuntorangaistukset vastaavasti kuin nykyisin otetaan huomioon aiemmat vankeusrangaistukset niin sanottujen konkurrenssisäännösten nojalla. Ehdotus olisi sinällään oikeudenmukainen, mutta voisi muodostua käytännössä turhan monimutkaiseksi.

3.2.4 Muuntoseuraamus
Vankeusrangaistus vai yhdyskuntaseuraamus
Sakon muuntorangaistus on aina tuomittu ehdottomana vankeusrangaistuksena. Eduskunnan vastauksessa 79/2008 vp. antamassaan ponnessa eduskunta edellytti, että hallitus valmistelee ehdotuksen yhdyskuntaseuraamuksen käyttöönotoksi sakon muuntorangaistuksen korvaavana toimena. Tämän jälkeen sakon muuntorangaistusta koskevissa selvityksissä on pyritty kehittämään muuntorangaistukseksi soveltuvaa yhdyskuntaseuraamusta.

Pisimmälle menevä vaihtoehto olisi että tuomioistuimella olisi vapaa seuraamuslajiharkinta kaikkien sakkoa ankarampien rangaistuslajien välillä. Se mahdollistaisi nykyistä paremmin yksittäisen tuomitun rikollisuuteen liittyvien seikkojen huomioimisen. Tämä vaihtoehto olisi kuitenkin omiaan tekemään järjestelmästä sekavan ja oikeuskäytännöstä epäyhtenäisen. Käytännössä ehdotus tekisi muuntorangaistusmenettelystä myös raskaan, koska yhdyskuntaseuraamuksen tuomitseminen edellyttäisi sakotetun tilanteen nykyistä laajamittaisempaa selvittämistä.
Muuntoseuraamuksena olisi edelleen mahdollista säilyttää nykyinen ehdoton vankeus muuntorangaistuksena. Sen huono puoli on ankaruus suhteessa siihen johtaneeseen rikokseen ja täytäntöönpanon kalleus. Vankilassaolo on myös omiaan pahentamaan tuomittujen syrjäytymistä.

Hyvänä puolena vankeusrangaistuksessa on, että sen täytäntöönpanon aikana tuomittu on koko ajan valvotuissa olosuhteissa ja muuntorangaistuksen aikana on mahdollista käynnistää toimenpiteitä vapautumisen jälkeistä aikaa silmälläpitäen.

Vankeusrangaistukselle vaihtoehtoiseksi muuntorangaistukseksi olisi mahdollista ottaa käyttöön yksi yhdyskuntaseuraamus kuten sakotetuille erityisesti kohdistettu sakkopalvelu. Yhdyskuntaseuraamuksella voitaisiin välttää vankeuden haittavaikutukset, ja silti tuomita sakotettu konkreettiseen seuraamukseen.

Tämän vaihtoehdon ongelmina ovat kuitenkin työläys, epäonnistumisen riski, palvelupaikkojen järjestäminen ja se kuinka suuri joukko tuomituista tosiasiassa selviytyisi yhdyskuntaseuraamustyyppisestä rangaistuksesta. Valvonnaltaan tehokkaampana tämä seuraamustyyppi voitaisiin toteuttaa laitossijoituksena tai asuntolasijoituksena, mutta tällöinkin epäonnistumistilanteissa ongelmaksi voisi muodostua monimutkainen prosessi muuntaa seuraamus takaisin vankeudeksi. Käytännössä voi olla haastavaa myös selvittää sakotettujen soveltuvuutta yhdyskuntaseuraamukseen, koska valtaosa sakon muuntorangaistusmenettelyyn haastetuista on vaikeasti tavoitettavaa, vakavasti päihdeongelmaista ja asunnotonta joukkoa. Olisikin todennäköistä, että näin järjestetyn sakkopalvelun käyttö jäisi erittäin vähäiseksi.
Vankeusrangaistuksen täytäntöönpano sakkopalveluna tai muuten vankilan ulkopuolella

Yhdyskuntaseuraamustoimikunta ehdotti mietinnössään, että tuomioistuin tuomitsisi muuntorangaistuksen, mutta se voitaisiin panna täytäntöön joko vankeutena tai niin sanottuna sakkopalveluna. Päätöksen vankeuden ja sakkopalvelun välillä tekisi Rikosseuraamuslaitos. Toimikunnan ehdottama sakkopalvelu olisi yhdyskuntapalvelun kaltaista työpalvelua. Ehdotukseen liittyy edellisessä kappaleessa kuvattuja ongelmia kuten tuomioistuimen tuomitsemaankin yhdyskuntaseuraamukseen. Myös kysymys siitä, voiko hallintoviranomainen päättää valinnasta vankeusrangaistuksen ja yhdyskuntaseuraamuksen välillä nousee esiin. Vähintään ratkaisu edellyttäisi täsmällistä lainsäädäntöä.  

 Muuntorangaistukseen tuomittujen kannalta olisi parasta, jos he pääsisivät tarvitsemiensa tukipalveluiden piiriin jo muuntorangaistuksen aikana. Tällainen mahdollisuus voitaisiin lisätä muuntorangaistukseen, vaikka se pantaisiin täytäntöön ehdottomana vankeusrangaistuksena. Vankeuslain 8 luvun 9 §:n 2 momentin mukaan jo nykyisin on mahdollista sijoittaa vankeusrangaistusta suorittava ulkopuoliseen laitokseen määräajaksi. Sakon muuntorangaistusta suorittaville tällaiset sijoitukset olisivat huomattavasti soveliaampi ratkaisu kuin yhdyskuntapalvelun kaltainen työpalvelu. Myös valvonnan järjestäminen laitosolosuhteissa olisi yksinkertaisempaa, mikä osaltaan lisäisi sijoituksen onnistumismahdollisuuksia. 

 Ongelmana tässä ehdotuksessa on kuntoutuspaikkojen hinta ja toisaalta se, että sijoituksen pitäisi voida jatkua myös seuraamuksen loputtua. Tämä edellyttäisi täytäntöönpanon huolellista valmistelua jo etukäteen yhteistyössä tuomitun ja kunnan sosiaalitoimen kanssa. Käytännössä ongelmaksi voivat muodostua henkilöt, joiden tavoittaminen on hankalaa ja täytäntöönpano joudutaan aloittamaan etsintäkuuluttamalla.  

3.3 Ehdotukset

3.3.1 Sakkojen perintä

Kuten edellä on todettu, sakkojen perinnän keskeisinä tavoitteina voidaan pitää perinnän tehokkuutta ja sitä, että sakot peritään rahana eikä muuntorangaistusjärjestelmän käyttöön ole tarvetta. 
Sakkojen perintä toimii Suomessa tehokkaasti ja ongelman muodostavat lähinnä vähävaraiset sakotetut, joilta sakkojen perintä ei onnistu ulosottomenettelyssä. Tätä taustaa vasten perinnän tehostamisella ei ole saavutettavissa merkittäviä vaikutuksia, mutta yksittäisten sakotettujen osalta seuraavassa ehdotetut toimenpiteet voivat edistää sakon maksamista ja näin vältytään muuntorangaistusmenettelyltä ja muuntorangaistuksen täytäntöönpanolta.
Ehdotus 1: Selvitetään, millaisin käytännön toimenpitein sakotettujen kanssa tehtävien maksuohjelmien käyttöä olisi mahdollista lisätä jo sakon perintävaiheessa Oikeusrekisterikeskuksessa tai ulosottoviranomaisissa.

Ehdotus on perusteltu, koska nykyisin muuntorangaistusmenettelyssä ja sen jälkeen maksetaan edelleen runsaasti sakkoja. Jos ulosoton ja Oikeusrekisterikeskuksen toimenpitein voidaan aikaistaa tätä maksuajankohtaa, vältytään raskaan muuntorangaistusmenettelyn käynnistämiseltä.

Ehdotus 2: Selvitetään mahdollisuus velvoittaa ulosottoviranomainen ilmoittamaan kunnan sosiaaliviranomaisille sakotetun tilanteesta, jos tällä on maksamattomia sakkoja. Erityisesti etsivän nuorisotyön piirissä olevista sakotetuista tulisi ilmoittaa sakotetun kotikunnan etsiville nuorisotyöntekijöille.
Tällä ehdotuksella olisi mahdollista saada sakotettu kunnallisen palveluverkoston piiriin jo ennen muuntorangaistusmenettelyn ja muuntorangaistuksen käyttöä. Näin sakotetun sosiaalista tilannetta päästäisiin selvittämään ja muuntorangaistusmenettelyn ja muuntorangaistuksen käytöltä voitaisiin välttyä. Erityisen tärkeää tämä olisi nuorille sakotetuille, joiden tilannetta olisi mahdollista parantaa nuorisolain mukaisen etsivän nuorisotyön avulla.

Ehdotus 3: Sakkojen maksamisen viimeisin ajankohta olisi muuntorangaistuksen täytäntöönpanon alkamisajankohta vankilassa.

Ehdotus tarkoittaisi sitä, että sakkoa ei voisi enää maksaa vankilassa muuntorangaistuksen täytäntöönpanon alettua. Ehdotus selkeyttäisi rajanvetoa varallisuusseuraamuksen ja vankeuden välillä ja poistaisi nykyisessä järjestelmässä olevan epäkohdan siitä, että sakotettu voi joutua suorittamaan osan muuntorangaistuksesta vankeutena, mutta silti maksaa sakon kokonaisuudessaan. Ehdotus on edellä mainitun sakkojen maksumahdollisuuksien lisäämistä koskevan tavoitteen vastainen ja voi jossain määrin lisätä vankeutena suoritettavien muuntorangaistusten määrää. Kuitenkin yhdessä muiden tässä raportissa esitettyjen ehdotusten kanssa toteutettuna, nämä negatiiviset vaikutukset jäisivät vähäisiksi.

Toisaalta ei ole perusteltua siirtää viimeisintä maksuajankohtaa yllä ehdotettua aikaisempaan, koska silloin vaikutus muuntorangaistuksena täytäntöön pantavien sakkorangaistusten määrään kasvaisi nykyisestä. 
Ehdotus 4: Sakkojen maksamiseen olisi mahdollista myöntää maksuaikaa vielä muuntorangaistusmenettelyn jälkeen. Sakotettu voisi saada maksuaikaa esimerkiksi enintään vuoden, jonka aikana sakko tulisi maksaa kuukausittaisina erinä. Sakko olisi kuitenkin maksettava kokonaan. Osittain maksettu sakko pantaisiin täytäntöön alkuperäisen muuntorangaistustuomion mukaisena ja maksetut rahat palautettaisiin sakotetulle.
Tämä ehdotus on perusteltu, koska nykyisin järjestelmä ei juuri anna mahdollisuutta joustaa sakon maksamisessa enää muuntorangaistustuomion jälkeen. Ehdotus kannustaisi sakotettua sopimaan sakon maksamisesta ja mahdollisuus osamaksuihin helpottaisi vähävaraisten sakotettujen tilannetta. 
Sakko olisi maksettava kokonaan, koska osittain maksettujen sakkojen osalta uuden muuntorangaistuksen pituuden laskemiseen liittyy periaatteellisia ja viranomaisten työmäärää lisääviä ongelmia. On kuitenkin mahdollista harkita myös vaihtoehtoa, jossa Oikeusrekisterikeskus laskisi uudelleen tällaisessa tilanteessa osittain maksetun sakon muuntorangaistuksen pituuden.

Sakkojen perintään ja maksamiseen liittyen on ehdotettu myös niin sanottujen ulosoton vapaakuukausien käytön lisäämistä. Vapaakuukausien myöntäminen myös sakkojen perintään on jo nyt mahdollista ulosottokaaren nojalla. Sakkojen asettaminen tässä suhteessa erityisasemaan suhteessa muihin ulosottosaataviin ei ole perusteltua. Käytännössä ulosoton vapaakuukausilla tuskin on kovin suurta merkitystä sakkojen perinnässä.

Myös ehdotus sakotettujen tarvitsemien palveluiden sijoittamisesta samaan toimitilaan vaatisi suuria muutoksia oikeushallinnon ja kuntien toimitilaratkaisuihin. Kokonaisuudessaan tällaisten muutosten tekeminen pelkästään sakkorangaistusten perinnän tehostamiseksi on ylimitoitettua. Yleisesti voidaan pitää kannatettavana, että toimitilaratkaisuja tehtäessä yhteys oikeushallinnon toimijoiden ja kunnan sosiaalitoimen välillä otetaan huomioon.

3.3.2 Muuntomenettely

Muuntorangaistusmenettelyn keskeisenä tavoitteena on yksinkertaisuus ja joutuisuus. Toisaalta menettelyn täytyy turvata sakotetun oikeusturva. Seuraavassa esitetyillä toimenpiteillä olisi mahdollista toteuttaa mahdollisimman hyvin näitä osin ristiriitaisia tavoitteita.
Ehdotus 5: Säilytetään erillinen muuntorangaistusmenettely. 
Erillistä menettelyä muuntorangaistusasioiden käsittelyssä puoltaa ennen muuta sakotetun oikeusturva, koska ainoastaan erillisessä menettelyssä sakotetulla on tosiasiallinen mahdollisuus vedota seikkoihin, jotka tulisi ottaa huomioon sakkoa muunnettaessa. Toiseksi erillinen muuntorangaistusmenettely edistää sakkojen maksamista ja ilman sitä olisi riskinä, että nykyistä useammat sakot etenisivät muuntorangaistuksen täytäntöönpanoon saakka.

Muuntorangaistuksen ehdollinen tuomitsemiseen jo sakkoa määrättäessä tarkoittaisi sitä, että jokaiseen sakkorangaistukseen täytyisi laskea ehdollinen muuntorangaistus riippumatta siitä, maksetaanko sakko vai ei. Myös osittain maksetut sakot ja niiden muuntorangaistuksen uudelleen määrääminen muodostuisivat ongelmaksi.

Ehdotus 6: Muuntorangaistusasiat käsitellään tuomioistuimessa pääsääntöisesti kirjallisessa menettelyssä ja valtion puhevaltaa käyttää Oikeusrekisterikeskus.

Tämä ehdotus on perusteltu, koska sakon muuntorangaistusasiat ovat käytännössä tuomioistuimissa hyvin summaarisia ja sakotetuista vain pieni osa saapuu suulliseen käsittelyyn. Muuntorangaistusasiat eivät siksi tässä suhteessa edellytä istuntokäsittelyä. 

Koska kyse on kuitenkin henkilökohtaiseen vapauteen puuttuvan seuraamuksen määräämisestä, sakotetun oikeusturva edellyttää mahdollisuutta suulliseen käsittelyyn. Tämä voitaisiin järjestää samoin kuin oikeudenkäynnistä rikosasioissa annetun lain 5 a luvussa tarkoitetussa kirjallisessa menettelyssä eli sakotetun suostumus tarvittaisiin kirjallisen menettelyn käyttöön. Suostumus voitaisiin pyytää sakotetulta haastamisen yhteydessä. Tällainen ratkaisu täyttäisi perustuslain ja kansainvälisten ihmisoikeussopimusten vaatimukset oikeudenmukaisesta oikeudenkäynnistä. Käytännössä voidaan olettaa, että ehdotetulla tavalla valtaosa muuntorangaistusasioista voitaisiin käsitellä kirjallisesti.

Nykymuotoisesta suulliseen käsittelyyn perustuvasta muuntorangaistusmenettelystä luopuminen yksinkertaistaisi prosessia ja vähentäisi tuomioistuinten työtä muuntorangaistusasioiden käsittelyssä, koska erillistä muuntorangaistusistuntoa ei tarvitsisi järjestää kuin silloin, jos asiaan liittyy aitoa oikeusturvan tarvetta. Ehdotus myös mahdollistaisi seuraavassa esitetyt muutokset valtion puhevallan käyttämiseen.

Nykyisin valtion puhevaltaa muuntorangaistusasioissa käyttää syyttäjä, mutta luontevampi taho olisi Oikeusrekisterikeskus, joka muutenkin vastaa sakkojen perinnästä. Jos muuntorangaistusasiat voitaisiin käsitellä pääosin kirjallisesti, olisi vastuu mahdollista siirtää Oikeusrekisterikeskukselle. Myös suulliset käsittelyt voitaisiin keskittää Oikeusrekisterikeskuksen hoidettavaksi, mutta se edellyttäisi valtakunnallista koordinointia ja mahdollisuutta käyttää valtion puhevaltaa videoneuvottelun välityksellä. Lisäksi uudet tehtävät edellyttäisivät jonkin verran lisäresursseja Oikeusrekisterikeskukselle.
Jos valtion puhevallan käytön siirtäminen kokonaan Oikeusrekisterikeskukselle osoittautuu mahdottomaksi, suullisissa käsittelyissä valtion puhevaltaa voisi edelleen käyttää syyttäjä.

Joka tapauksessa syyttäjän rooli muuntorangaistusasioiden käsittelyssä vähenisi huomattavasti nykyisestä. Myös päällekkäisen työn määrä vähenisi, koska käytännössä Oikeusrekisterikeskus valmistelee jo nyt muuntorangaistusasiat hyvin pitkälle.

Ehdotus 7: Oikeushallinnon tietojärjestelmiä kehitetään siten, että muuntorangaistusmenettelyssä ja muuntorangaistuksen täytäntöönpanossa voidaan käyttää niitä hyväksi. 

Sakon muuntorangaistukseen liittyvät kysymykset on otettu huomioon oikeushallinnon tietojärjestelmähankkeissa (AIPA ja ATJ). Jatkossa tämän raportin pohjalta tehtävät linjaukset tulee ottaa huomioon tietojärjestelmien uudistamisessa. 

Ehdotus 8: Laajennetaan ja selvennetään Oikeusrekisterikeskuksen toimivaltaa luopua muuntorangaistusmenettelyn käynnistämisestä. Luopuminen voisi tulla kyseeseen, jos perintätoimien perusteella on ilmeistä, ettei sakotettua tavoiteta sakon perimiseksi tai jos sakon tai siitä maksamatta olevan osan perimistä voidaan pitää kohtuuttomana ottaen huomioon sakotetun varattomuus.

Ehdotus on perusteltu, koska jo nyt sekä Oikeusrekisterikeskuksella että syyttäjällä on tietyin edellytyksin toimivalta jättää muuntorangaistusvaatimus esittämättä. Nykyisin nämä edellytykset on kuitenkin muotoiltu siten, että niitä ei juuri sovelleta. Ehdotus selkeyttäisi muuntorangaistusmenettelystä luopumisen edellytyksiä. Muuntorangaistusmenettelyä ei tarvitsisi käynnistää tilanteissa, joissa sakon maksamatta jättäminen johtuu olennaisesti sakotetun varattomuudesta eikä esimerkiksi piittaamattomuudesta.

Ehdotus 9: Luovutaan muuntorangaistusasian tuomioistuinkäsittelyn lykkäämisestä sakon maksamista varten. 
Muuntorangaistusasioita lykätään usein käräjäoikeuskäsittelyn kuluessa. Muuntorangaistusasian käsittelyä useaan kertaan varsinkaan suullisessa istunnossa ei voida pitää tarkoituksenmukaisena. Ehdotus ei sinällään vähentäisi sakotetun mahdollisuutta maksaa sakkonsa, koska maksuajan saaminen sakon maksamiseksi olisi jatkossa mahdollista muuntotuomion jälkeenkin. Ehdotuksella ei siten olisi vaikutusta sakkojen maksamiseen, mutta se yksinkertaistaisi maksuajan myöntämismenettelyä nykyisestä.
Ehdotus 10: Muuntorangaistusasian suullinen käsittely olisi mahdollista videoneuvotteluyhteyden välityksellä.

Ehdotus mahdollistaisi vankilassa olevan sakotetun muuntorangaistusasian käsittelyn videoneuvotteluyhteydellä. Lisäksi ehdotus mahdollistaisi Oikeusrekisterikeskuksen osallistumisen muuntoasian käsittelyyn videoneuvottelun välityksellä, jos edellä oleva ehdotus 6 toteutetaan. Ehdotus vähentäisi kuljetus- ja matkustustarvetta.
Ehdotus 11: Muuntorangaistuksen täytäntöönpanon aloittamistehtävät keskitettäisiin Rikosseuraamuslaitokselle. 

Ehdotus vastaisi vankeusrangaistuksen ja yhdyskuntaseuraamusten täytäntöönpanossa jo toteutumassa olevaa muutosta, jossa ulosotolle kuuluvat täytäntöönpanon aloittamistehtävät siirrettäisiin Rikosseuraamuslaitokselle. Muutos edellyttäisi tietojärjestelmien toimivuutta ja sakon maksamiseen liittyvistä menettelyistä sopimista. Tämä ratkaisu antaisi hyvän mahdollisuuden suunnitella ennakolta myös muuntorangaistusta suorittavien mahdollista ulkopuoliseen laitokseen sijoittamista tai vapautumisen jälkeistä tilannetta yhteistyössä kunnan kanssa.

3.3.3 Sakon muuntamisen edellytykset
Periaatteellisesti on tärkeää, että sakon muuntorangaistusta käytetään mahdollisimman vähän, koska siinä varallisuuteen kohdistuva rangaistus muunnetaan vapausrangaistukseksi. Järjestelmän uskottavuuden kannalta on kuitenkin välttämätöntä, että muuntorangaistusta voidaan käyttää sellaisissa tapauksissa, joissa sakotetun oma toiminta osoittaa piittaamattomuutta sakkorangaistuksesta. Seuraavilla toimenpiteillä voidaan edistää näiden tavoitteiden toteutumista.
Ehdotus 12: Rajoitetaan tulevan sakkomääräysmenettelyn ja rangaistusmääräysmenettelyn käyttöä siten, että toistuvasti sakkorikoksiin syyllistyvän henkilön sakon vahvistaisi tuomioistuin. Toistuvana voitaisiin pitää rikosasiaa, jos henkilö on syyllistynyt edellisen vuoden kuluessa aikaisemmin kolme kertaa rikokseen, josta hänet on tuomittu rangaistukseen. Rikesakot säilyisivät muuntokelvottomina.
Ehdotus toteuttaisi eduskunnan ponnessaan 79/2008 vp edellyttämän vaatimuksen. Perustuslakivaliokunta on katsonut, että vain tuomioistuimen tuomitsema sakkorangaistus voi edes välillisesti johtaa vapausrangaistukseen. Tästä syystä voidaan pitää välttämättömänä, että muuntokelpoisia olisivat vain sellaiset sakot, jotka on tuomittu tuomioistuimessa. Poliisin tai syyttäjän määräämien sakkorangaistusten palauttaminen muuntokelpoisiksi olisi ongelmallista perustuslain kannalta.

Ehdotus merkitsisi huomattavaa työmäärän lisäystä tuomioistuimille, sillä etenkin toistuvia liikennerikoksia ja lieviä omaisuusrikoksia on runsaasti. Tuomioistuimen käsiteltäväksi olisi lisäksi vietävä sellaisiakin asioita, joissa sakotettu maksaa sakkonsa joka tapauksessa. Jos käyttöön otettaisiin ennen vuotta 1994 käytössä ollut vahvistamismenettely, ehdotus ei lisäisi syyttäjien työmäärää. 
Ehdotus lisäisi myös huomattavasti muuntorangaistusasioiden määrää, koska osa nyt muuntokelvottomista sakoista tulisi jälleen muuntokelpoisiksi. Voidaan arvioida, että muuntorangaistusmenettelyssä käsiteltävien asioiden määrä nousisi usealla tuhannella vuosittain. Ehdotus aiheuttaisi siten tuomioistuimille lisäresurssitarpeita, jotka on arvioitava tarkemmin ja turvattava ennen ehdotuksen toteuttamista.

Ehdotus lisäisi myös sakon muuntorangaistusta suorittavien vankien määrää. Aikaisemmin on arvioitu, että toistuvuuteen perustuva sakkojen muuntokelpoisuus voisi nostaa vankilukua yli sadalla päivittäisellä vangilla. Rikosseuraamuslaitoksen laskelmien mukaan tällainen vankiluvun nousu aiheuttaisi tarpeen uusien vankipaikkojen rakentamiseen ja usean miljoonan euron vuosittaisen määrärahan lisäystarpeen. Ehdotuksen vaikutusta vankilukuun on kuitenkin mahdollista vähentää jäljempänä esitetyillä toimenpiteillä.
Ehdotus voisi lisätä jonkin verran sakkojen maksamista, kun muuntorangaistuksen uhka palautettaisiin osaan sakoista. Ehdotuksella ei olisi vaikutusta rikollisuuden määrään.

Ehdotuksen sijasta voisi olla perusteltua säilyttää lainsäädäntö nykyisellään, koska jo nyt osa toistuvasti sakkorikoksiin syyllistyvien sakoista on ohjautunut tuomioistuinkäsittelyyn ja siten muuntokelpoisiksi. Edellä esitetyn ratkaisun haittavaikutukset voivat olla niin suuret, että nykyjärjestelmässä olevien epäkohtien korjaaminen ei ole tarkoituksenmukaista.

Ehdotus 13: Enintään 20 päiväsakon suuruiset sakot olisivat muuntokelvottomia. 

Ehdotuksella rajattaisiin lievimmät sakkorangaistukset muuntorangaistusjärjestelmän ulkopuolelle. Näin muuntorangaistuksen uhka kohdistuisi vain vakavampiin sakkorikoksiin. Myös niin sanottu toistuva rikollisuus jäisi pääsääntöisesti muuntokelpoiseksi, koska tyypillisesti esimerkiksi toistuvista näpistyksistä tuomitaan yli 20 päiväsakon sakkorangaistuksia. Ehdotus olisi myös välttämätön ehdotuksesta 12 seuraavan vankilukuvaikutuksen lieventämiseksi.

Ehdotus 14: Uhkasakot olisivat muuntokelvottomia. 

Uhkasakko ei ole rikosoikeudellinen seuraamus, joten vankeusrangaistuksen tuomitseminen uhkasakon maksamatta jättämisen vuoksi on kohtuuton seuraamus. Ehdotuksella voi olla vähäistä vaikutusta ulosottomenettelyn ja tuomioistuinprosessin tehokkuuteen, mutta tätä voidaan vähentää esimerkiksi lisäämällä noudon käyttöä tuomioistuinprosessissa. Ehdotus lieventäisi hieman ehdotuksen 12 vankilukuvaikutusta.
Ehdotus 15: Alle 18-vuotiaana tehdystä rikoksesta tuomitut sakkorangaistukset olisivat muuntokelvottomia.

Nykyisin tuomioistuin voi jättää alle 18-vuotiaana tehdystä rikoksesta tuomitun sakon muuntamatta ja käytäntönä onkin ollut, että tällaisia sakkoja ei muunneta. Muutos nykyiseen olisi siinä, että tällaiset sakot olisivat lähtökohtaisesti muuntokelvottomia eikä niitä vietäisi muuntorangaistusmenettelyyn. Ehdotus vastaa nykyistä käytäntöä ja yleistä periaatteellista lähtökohtaa, ettei alaikäisiä tuomita vankilaan kuin poikkeuksellisesti. Koska ehdotus on jo nykyisin käytäntönä, sillä ei olisi mainittavia vaikutuksia.

Ehdotus 16: Selkeytetään niin sanottuja harkinnanvaraisia muuntamatta jättämisen edellytyksiä. Käytännössä rikoslain 2 a luvun 6 §:ssä säädettyjä sakon muuntamatta jättämisen edellytyksiä sovelletaan harvoin, vaikka useimmat sakotetut ovat sosiaalisen tilanteensa puolesta sellaisia, että muuntamatta jättämiselle voisi olla edellytyksiä.
Muuntamatta jättämisen edellytyksiä voitaisiin täsmentää esimerkiksi siten, että sakotetun terveydentila, sosiaaliset olosuhteet, osallistuminen päihdekuntoutukseen, pyrkimys maksaa sakko ja muut vastaavanlaiset seikat voitaisiin ottaa huomioon. 

Ehdotus 17: Päiväsakon muuntosuhde muutetaan siten, että neljä päiväsakkoa vastaa yhtä päivää vankeutta. Lisäksi harkitaan mahdollisuutta lyhentää yhdellä kertaa tuomittavan muuntorangaistuksen enimmäispituus 40 päivään vankeutta ja yhdellä kertaa täytäntöönpantavien muuntorangaistusten enimmäispituus 80 päivään vankeutta.
Ehdotus on perusteltu, koska muuntorangaistuksessa on olennaista, että sakotetulle seuraa jokin konkreettinen seuraamus. Seuraamuksen pituuden puolestaan on syytä olla kohtuullisen lyhyt, koska kyse on varallisuusseuraamuksen muuntamisesta vapausseuraamukseksi. Ehdotus lyhentäisi yksittäisiä muuntorangaistuksia muutamalla päivällä. Lisäksi ehdotuksella lieventäisi ehdotuksen 12 aiheuttamaa vankiluvun nousua.
3.3.4 Muuntoseuraamus

Kuten edellä on kuvattu, muuntorangaistuksen tulisi mahdollisuuksien mukaan olla sellainen, että se pannaan täytäntöön muualla kuin vankilassa ja sellainen, että sen aikana voitaisiin ainakin käynnistää sakotetun olosuhteiden parantamiseen tähtäävät toimenpiteet. 

Näihin tavoitteisiin voitaisiin päästä parhaiten seuraavilla toimenpiteillä.

Ehdotus 18: Muuntorangaistus tuomitaan edelleen vankeutena, mutta sen täytäntöönpano pyritään järjestämään sijoituksena päihdekuntoutuslaitokseen tai vastaavaan sakotetun tilanteessa soveltuvaan paikkaan.

Sakon muuntorangaistusta suorittamaan tulevat henkilöt ovat erittäin huonokuntoisia ja päihdeongelmaisia sekä pääsääntöisesti asunnottomia. Suuri osa heistä on vaikeasti tavoitettavia ja muuntorangaistuksen täytäntöönpano käynnistyy usein etsintäkuulutuksen perusteella. Sakotettujen tilanne on usein sellainen, että he tarvitsevat jatkuvaa valvontaa ja terveyspalveluita koko muuntorangaistuksen ajan.

Voidaankin sanoa, että äärimmäisen harva muuntorangaistusta suorittava soveltuisi yhdyskuntapalvelun kaltaiseen työpalveluun. Astetta valvotumpaan seuraamukseen eli valvontarangaistukseen osa muuntorangaistukseen tuomituista voisi soveltuakin, jos muuntorangaistus voitaisiin toteuttaa laitos- tai asuntolasijoituksena. Tämä edellyttäisi kuitenkin soveltuvuusselvitystä ja sijoituspaikan selvittämistä ennen muuntorangaistuksen tuomitsemista. Myös epäonnistumisen riski olisi aina suuri, jolloin jouduttaisiin ratkaisemaan kysymys valvontarangaistuksen takaisin muuntamisesta.

Yhdyskuntaseuraamuksia voidaan sellaisenaan pitää ongelmallisena vaihtoehtona muuntorangaistukseksi. Voidaankin lähteä siitä, että ehdoton vankeusrangaistus on edelleen valvonnan asteeltaan ja sakotetun tarvitsemien palveluiden saatavuuden puolesta paras tapa järjestää muuntorangaistuksen täytäntöönpano.

 Edellä mainituista syistä myöskään yhdyskuntaseuraamustoimikunnan ehdottamaa sakkopalvelua ei voida pitää sakotetuille soveltuvana vaihtoehtona, koska vain murto-osa heistä soveltuu työpalveluun.

Ehdottoman vankeuden täytäntöönpano voisi kuitenkin ainakin joissain tapauksissa onnistua niin sanottuna ulkopuoliseen laitokseen sijoituksena. Tällaisia laitoksia voisivat olla päihdekuntoutuspaikat ja tuetun asumisen asuntolat. Laitossijoituksessa tuomitulle pystyttäisiin tarjoamaan hänen tilanteensa edellyttämiä palveluita. Valvonta olisi mahdollista järjestää sähköisesti samalla tavalla kuin valvontarangaistuksessa, mutta epäonnistumistilanteissa vältyttäisiin hankalalta uudelleen muuntamisprosessilta.

Tällainen laitossijoitus edellyttäisi käytännössä, että muuntorangaistukseen tuomitun ja kunnan kanssa voitaisiin sopia asiasta jo ennen varsinaista täytäntöönpanon aloittamisajankohtaa. Lisäksi laitossijoituksesta aiheutuisi lisäkustannuksia.    

Ehdotus 19: Käynnistetään selvitys siitä, kuinka muuntorangaistusta suorittaneiden vapautumisvaiheessa voidaan edistää heidän pääsemistään kunnallisten sosiaali- ja terveyspalveluiden piiriin.

Muuntorangaistukseen tuomittujen ongelmat kiteytyvät pitkälti siihen, että he ovat jääneet yhteiskunnan sosiaali- ja terveyspalveluiden ulkopuolelle. Asunnottomuus, päihde- ja mielenterveysongelmat sekä muut terveydelliset ongelmat ovat tyypillisiä muuntorangaistusta suorittaville. On myös jokseenkin tavanomaista, että muuntorangaistuksen suoritettuaan henkilö vapautuu samaan tilanteeseen kuin, missä oli ennen muuntorangaistusta. Myös toistuva sakkorikoksiin syyllistyminen on tavallista näille henkilöille.

Lyhyet vankeusrangaistukset tai päihdekuntoutusjaksot eivät siten juurikaan vaikuta näiden henkilöiden tilanteeseen tai rikolliseen käyttäytymiseen. Ainut tapa vaikuttaa tähän olisi saada heidät yhteiskunnan sosiaali- ja terveyspalveluiden piiriin viimeistään muuntorangaistuksen suorittamisen päättyessä. Näistä syistä tulisikin selvittää, kuinka Rikosseuraamuslaitoksen ja kuntien yhteistyötä muuntorangaistuksen täytäntöönpanon kuluessa voitaisiin kehittää, että luotaisiin edellytykset näiden yhteiskunnan kenties syrjäytyneimpien henkilöiden tilanteen kohentamiselle ja näin myös vähennettäisiin heidän rikollisuudestaan yhteiskunnalle aiheutuvia haittoja.
